Kum 50 luan hnu ah Zodiac Killer ih Ca thup nganmi An Let Suak | Falam Online Media\nKum 50 luan hnu ah Zodiac Killer ih Ca thup nganmi An Let Suak\nCode (a dang can-ai ih nganmi ṭongfang) thawn pehparmi thiamsang miburkhat cun Kum 50 luan, zohman ih let suak theilomi mithat hmang “Zodiac” serial killer ih thuthup canganmi (cipher) cu an let suak thei thu an phuang.\nNorthern California ih rak tlangleng Zodiac killer tiih theihlar mithat hmang cu Kum 1960-1970 hrawng ah nasaten a cangvai ih official record ah minung 5 a that tiah tarlang a si nan tuini tiang zo a si ti an theilo.\nAmah cun minung 37 ka that a ti nan San Francisco Police Department record ahcun mi pasarih a that tum ih mi pahnih an luat ti`n a um.\nZodiac killer ih danglamnak le Leitlun huap ih a hminthannak cu palik tihrim in mi a that mi thuhla cu mizaran ih theithiamlomi code hmang in San Francisco Chronicle newspaper zung ah a kuat ṭheu ruangah a si.\nCangan pangai khal a kuat ṭheu ih code a hman mi ṭhenkhat cu kum 50 luan sung an zingzoi nan zohman in an let thei lo. Cuih code cu “340 cipher” tiah an ko.\nTu ah, 340 cipher tiih koh mi Zodiac killer ih cakuat code cu Australia rammi Sam Blake, Belgium rammi Jarl Van Eycke le US rammi David Oranchak in kan let suak thei tiah an phuang.\nCode lam thiamsang mipathum ih hmuhsuahmi cu FBI kutsungah an kuat suak zo ih FBI cun “Zodiac killer ih nganmi thuthup cakuat cu miṭhenkhat in an let suak tiah kan thei. Zodiac killer cu Northern California ih um pawl rak buaihnawhtu a si. Tikcucaan a rei zet zo nan a rak that dah mi pawl hrang ah tuini tiang thuṭhennak dik neisuak thei dingin hmalaknak kan nei rero lai a si” ti`n Twitter ah an ngan.\nZodiac killer code kan let suak an timi cu “Kaih dingin in hawl nakah nan buai nasading ka zum. Kaihkhih hnu, gas chamber sungih thih ding ka ṭih lo. Asancu paradise ih in thlen zamrang sawntuding a si. Cuih hmun ah ka hrang ih hnaṭuantuding Sal tawkmawi ka nei zo” ti a si ih a mithat mi pawl cu a thih hnu ah a Sal ih cang dingin an rak hngak ṭhepṭhep zo timi zumnaknei vekin a ngan mi a si.\nCa nganmi thawn pehpar in Zodiac killer cipher rak let tumtu Virginia ih um Web designer Oranchak cun “zo a si timi thawn pehpar in ziang ca hran khal a tel lo. A hlan ih a ngan mi vek thotho a si. Mi theihlar sin dingin a ngan mi a si” a ti.\nZodiac Killer cu a cakuat kip ah Zodiac sign a tarlang\nZodiac killer in newspaper zungih ca a kuat hmaisabik ṭum cu August 1, 1969 kum ah a siih cuih ṭum ah Vallejo Times Herald, San Francisco Chronicle, The San Francisco Examiner hnen pawl ah ca bangaw pakhat fingfing a kuat.\nCa sungah mizaran ih theithaim lomi 408-symbol cryptogram khal a tel cih. Cumi sungah zo ka si timi a tel tiah a ngan ih cuih ca cu thuthang ah print suak cih dingin a dil cih. “Zinglam thuthang suahmi ah nan print tello a si le weekend zaan ah malawng um ka hmumi pohpoh ka that thluh ding” a ti tiah wikipedia ah an ngan.\nZodiac killer ih cathup nganmi Cipher cu tuhlan khal ah California ih Tlawngsaya nupate in an rak letsuak dah zo.\nCumi cu Zodiac killer in 1969 kum ah Vallejo Times-Herald newspapers hnen ih a kuat mi a siih “Zodiac killer 408 Cipher” tiah an ko.\n408 Cipher cu “Mithat hi ka paih hrimhrim a nuam ka ti tuk” tiah California ih Tlawngsaya nupate in an rak letsuak a si.\nZodiac Killer thuanthu cu ngaihventu a nei tamzet. Youtube ah a thuanthu hmuhding a tamzet ih Cabu le zuknung khalin an suah. Clint Eastwood ih cangmi 1971 kum suak “Dirty Harry” le Kum 2007 ih suah mi “Zodiac” zuknung khal a mai thuanthu an cangsalmi a si.\n← Aizawl, Kulikawn ih Naam thawn Dawt thatawknak thuhla cipciar\nThuṭhen zung ih Hni ring tuk ruangah Thawng an Thlak (VIDEO)\nDanglam zetin Vuui 360 thi, Thihsan thei lo


Pathian ih zangfahnak Tirhthlah 15:6-11\nPosted by salaihute on December 4, 2011 at 11:05 AM\nPathian ih zanfgahnak\nCuruangah tirhthlah pawl le kawhhran upa pawl cu cuih thu ruat dingah an tong aw khawm. Caan reipi an el awk hnuah piter a ding ih, " ka u le ka nau tla, nan theih zo vekin kei hi nanmah lak ihsin Zentail mi pawl in Thuthang tha an theih ih an zum thei venak dingah thuthang tha na henih sim dingah Pathian in i hrilnak a rei zo. Cule mi hmuahhmuah ih ruahnak a thei thehtu Pathian pomnak cu kan hnenih Thlarau Thianghlim in pek vekin an hnen khalah Thlarau Thianghlim a peknak in a langter zo. Pathian in anmah le kanmah karlakah thleidannak zianghman a nei lo; an zum ruangah an sual nak khal a ngaidam a si. Cuti a si ruangah ziangah so kan pu le kan pa pawl in siseh, kanmah khal in siseh kan phurh thei lomi thilrit cu zumtu pawl ih zaang parah suang tahratin Pathian cu hniksak nan duh? Asilo! Kannih hi anmah vek thotho in zumnak kan nei ih Bawipa jesuh ih zaangfah thinpemnak thawngin rundamnak kan ngah a si," tiah a ti.\nZumtu kan si vekin rundam kan si mi kha Pathian ih zangfahnak ruangah tin kan zum. Asinan zangfahnak sung ah cun a tu hi kan um. Rom 5:2 hi ziang si a ti nak san? Nitin kan nunnak ah ziang tin kan thei thei? A bik in harsat kan tuar lai can ah.\nPathian ih zangfahnak in kan thinlung sung ah milai ih ruah ban lo le theih ban lo mi thazan (power) in pek. Cutin harsat kan tuar nak pawl cu tuar thei nak thazang kan nei. Buainak kan tong lai can khal ah Pathian hnen ah lung awi thei nak kan nei.\nZangfahnak in Cungnungbik Pathian hnen ah zumngamnak, rinngamnak (confidence) cu kan nei ring ring ding in in tuah.\nNitin kan kekal nak ah kan hnen ah a um ring ring timi kha rinnak kan nei.\nPathian ih in kilven nak le in um pi nak, in zangfahnak pawl kan theih tik ah mi dang harsatnak nei/tuar tu pawl hnen ah zangfah duhdawtnak kan nei.\nThinlung kuai le mitthli thawn kan um can khal ah Pathian in kan hnen ah mangbangza thil a tuah ih zangfahnak thawn hna a tuan tik ah kan ruatnak le kan si nak pawl an thleng aw tik ah midang pawl in Pathian ih hnatuan nak cu an hmu thei ih Pathian an thangthat.\nNitin harsatnak pawl cu kian theih, hrial theih an si lo. Harsatnak le buainak sungih kan um lai ah Pathian ih laksawng in a netnak ah in rak hngak ring ring timi kha zumnak thawn feh ring ring ding kan si. Kan cahnak le kan thazang lawng kan rinsan ah cun buainak, harsatnak kan tuar tik ah thin naunak le a sung pek nak, tuar thei lo nak pawl in kan nun ah a khat.\nCan tampi ah minung pawl cu rundam si ding ah Bawi Jesuh cu an ring nan cui hnu ah mah ten lam kar an tum ring ring. Pathian ih zanfgahnak cu rundam kan si ding ah a tul ah cun nitin kan nunnak ah kan hrang ah a tul ring ring a si. Pathian ih pekmi cahternak thazang kan neih lawng ah nitin kan nunnak ah nehnak nun, a thianghlim mi nun cu kan ngah thei ding.\nPathian in thlawsuah lo pe hram seh.\nBawi Khrih hmin in,\nACBC Mino Chairman.


Military council- ralkapin kum kim lo mi pahnih thi dingin an thu rel sak – Thechinlandtoday\nMilitary council- ralkapin kum kim lo mi pahnih thi dingin an thu rel sak\nadmin August 30, 2021 Leave a Comment on Military council- ralkapin kum kim lo mi pahnih thi dingin an thu rel sak\nMyanmar ralkap pawlih thu rel catnak an tuah mi cu a pawi tuk aw, Assistance Association for Political Prisoners (AAPP) cun military council-in kum 18 kim lo mi pahnih cu thi dingin an thu thluknak a tuah mi cu mini ah khan a puang.\nCu kum tliing lo mi pahnihte telin thi dingin thu rel catnak an nei zo mi 26 an um ih, thah zo mi 39 umin, military council-ralkap uico pawl ih thi dingih an rak rel zo mi hmuah hmuah cu 69 an um zo tinak a si.\nArrest warrant suak ruangih tlan mi 1984 umin, 118 cu thubuai phun phun an tuahsak ih an thuhla relsak an si zo ih, Cu mi tepawl cu hi spring revolution sungih kaih tawng mi leh hrem tawng mi pawl an si.\nFebruary ni 1-ih ralkapin thuneihnak a lak ih sin August ni 27 ting ih kaihkhih tawng mi zet cu 5975 an si ih, cu mi lakah 258 cu ziangtik tiang thawng an tlak ding ti cu court lamin a rel fel zo ih. Thawngtlak suak zat zat dik takin theih fiang a si hnuah AAPP cun thusuah tuah lehnghal a tum thu a tarlang a si.\nUK RALKAP PAWL AFGHANISTAN IH SIN AN LA SUAK FEL →\n← Military council ralkap-in Dalan-pawl cu ting 15 laksawng pek a si ding thu a puang


News – Chin International Daily News\nFalam milesa sungih calai lam ih kan pa le kan rinsan zetmi Sayakyi Van Kyi ih kutsuak “Chin (Falam) – English – Myanmar” Dictionary cu mipi ih siar theih in a um zo tiah thu theih a si.\nTui tum hi a voi hnihnak Dictionary a suahnak a siih a hmaisa cu English-Chin lawng a rak siih 2003 ah a rak suah dah. Tu cu Lai – Mirang- Myanmar tiin a si thlang dingih a famkim sinsin ding.\nCabu hi Ministry of Education zungpi ih namA man hi bu khat ah Ks. 3000 a si dingih Cinmual IT dawr, Falam ah leih a theih zo. Hmun dangdang khal ah zuar vivo dingih tlangzarh a si.\nLungpi Ciciin Tlawngah Degree Peknak Tluangten Theh Suak\nLungpi Ciciin tlawng ih a hmaisabik diploma degree peknak cu March 4, tlawngkai nikhat ni ah tluangten an theh suak tiah thu theih a si.\nTlawngta 40 in Diploma in Agruculture dgree an la suak ih tlawngta 40 sung ihsin top 4 thleng ban pawl cun bachelor degree kai thei dinhmun an si ih cuih pawl cu: Ma Nang Moh Moh (8D), Mai Zing Chin Mawi (8D), Ma Sandar Moe (8D) le Mai Lang Khan Nuam (7D) pawl tla an si.\nTuikum 2018-2019 cazir kum ih kum khatnak a kaitu zaten 149 an si, kum hnihnak ah 81 an um ih kum thumnak ah 93 tlawngta na um. Zate kom in 323 tlawngta an um tiah theih a si.\nHimi buai pehnak ah Falam peng zipeng DC Aung Kyaw Tun in a telpi tiah thu theih a si. Chin ramkulh hotu Pu Salai Lian Luai in a telpi ve ding ti asinan, Tlangkawi khawmpi zawh phah in Rihkhawdar a lan ruangah a telpi theih lo.\nNews\t March 5, 2019 March 5, 2019\nKalay-Yangon tlan High Class bus cu tui ziang March 5, zing nazi 6 ah a ke dunglam kuai phah thawn lamzin khamnak (Guard Rails) pah pang in an ril vivo, cutin tung ding-aw thei lo in lamzin kap ah an ril lan tiah thu theih a si.\nBus ahhin mipa 26, (phungkim 5) le nunau 11 an to ih mipa 16 (phungki 1 tel) le nunau 9 in hriam an tuar. Mipa 6 (phungki 3 tel) le nunau 2 in an nunnak an can tiah theih a si.\nA thi mi ah Chin pastor Andrew Sui Khaw Lian le missioanry pakhat a tel. Pastor Andrew hi CCM kawhhran, Yangon ih pastor tuan rero lai a si. A nupi Mary Zing khal hriamhma a tuar ve. Pastor Andrew ih Laitlang a khua cu Selawn a si ih, fa pahnih, nunau pakhat le mipa pakhat a nei.\nBub cangsualnak hi Yangon thlen hlan, peng 77, furlong 3 le 4 karlak ah a si. Chinmi dang khal an tel hai nan thuhla fiangfel kan thei hrih lo.\nSource: Highway Police Office News\nMatupi peng, Lailenpi khua ah vanzam tualrawn saknak cu March 6 ah an thok thlang tiah thu theih a si.\nHimi vanzam tualrawn hi England ram ih Health and Hope pawlkom dintu Dr. Sa Sa tawlrelnak in MAF paw in an mission hnatuannak ah tiin vanzam tualrawn an cehsak tummi a si.\nVanzam tualrawn cu pi 2000′ tluk sau ding a siih minung 10 tlemmi vanzam fate pawl lawng a ttum thei ding. An tumtah bik mi khal mi damlo pawl phurh thiar awknak hrangah a si bik tiah Dr. Sa Sa cun a sim. Acozah sumpai tel lo riai ih an sak tummi a si thu khal theih a si.


Israel Le Hamas - Chinland Today Media\nJanuary 13, 2009 5:41 pm·0 comments\nIsrael leh Hamas pawl do awknak cun zia umlam a panthei cuang talo. An do awknak hi ni 18 a kim thlangih Palestinian minung 930 an thizo ih. minung 4,200 in hriamhma an tuar ih cumi sungah 277 cu nauhak an si. Israel cun raldo nak vanzam Jet, leh Helicopter cun missile thawn nasa zetin Gaza cu a kap rero. Hamas pawlkhalin nasa zetin ttan an rakla ve ih Israel ram thlanglam ah Rocket an kaplut rero ve. Israel cun Gaza hi nasa zetih nawr vivo a tumih a tawptiang a thlenhlan cu nawr vivo a tumthu a puang.\nUN in Ceasefire tuahdingih thu a pekmi cu Israel cun eel thla bepbep zoih. Israel Prime Minister Ehud Olmert office ihsi thusuah mi ah Israel ralkap pawlin Gaza an nawr vivo nakhi UN thupek nak ruangah a cawl cuanglo dingih. Israel cun a ram ti le khua hrangih thilttul a timi cu a tuah vivo ko ding a ti , Himi thu ah zohman in Israel tlunah thu neihnak an neilo ih zohman ih thupek theih khal kan si fawnlo an ti. Israel cozah thu puangtu Mark Reger khalin Hamas pawlin Rocket hmangih Israel an kah rero laiah kut hmaibawmih rakzoh men dingah zohman in Israel hi an phut ding asilo a ti. Hamas pawlhin tuisun tiangah Israel ram sungah Rocket 700 lenglo an kaplut vezo, ih Israel hi Minung 18 an thi tiah puan asiih himi hi Gaza bialsungah Media pawl an luh theilo ruangah a dik leh diklo theih fiang asilo..\nRelzo vekin Israel leh Hamas pawlhi Ceasefire tuahdingin UN Security Council member 15 sungah 14 in lungrual zetin an paas ih duhlo lam ih vote tla a umlo US lawngin himi thu ah a hnamhnawih awklo thu a sim. Hamas hotu pawlkhalin himi UN in ceasefire tuahdingih thu an pass mihi a hna a tlak lemlo thu a sim an maipawl rawnnak umlo ih thil tuahmi asi ruang ah Ceasefire tuahding cu an thinlung ih a langlemlo thu an simve.\nPalestinian Authority President Mahmoud Abbas cun Egypt President Hosni Mubarak thawi Cairo khawpi ih an biakawk hnu ah Egypt tumtah vekin Israel leh Hamas pawlcu Ceasefire tuahdingin an ngen nan. Abbas hi Hamas pawlih huat bikmi ral Fatah hotu asi ruangah Gaza bialah thu neihnak a neilo. UN Secretary General Ban Ki-Moon khalin Israel Prime Minister Ehud Olmert cu Phone in a bia ih Gaza buainak a rehthei lo ruangih a thinhar thu khal a sim. White House thu puangtu Scott Stanzel cun Hamas pawlin Roket hmangih Israel an kahnak an colhsan lo asi ah cun hi doawknak hi a cem dahlo ding atiah a sim.\nIsrael cun a ralkap Commando pawlcu do awknak ih fehthei dingin a timtuah ter thluhzo ih. Israel ralkap Southern Command hotu Yoau Galant khalin Commando ralkap pawlcu a zoh fel thluhzo.


US In Zimbabwe Ram Bawm Ding - Chinland Today Media\nJune 14, 2009 9:33 am·0 comments\nMizan sunih US President Brarack Obama leh Zimbabwe Prime MInister, Morgan Tsvangirai Washington ih an kawm awknak ah US President Obama cun Zimbabwe ram bawmnakih dollar Million 73 a pek ding thu a sim.\nObama cun dan diktak leh minung covo diktak hmanthei nakding, harhdam nak leh fimthiam nak lam hrangah US cun theitawk suah in Zimbabwe ram cu bawm leh khaisan a tum a si a ti.\nObama cun Zimbabwe Prime Minister, Morgan Tsvangirai cu midik leh mi raltha a siih Zimbabwe President thawi tuanvo thatei an zem aw thei cu a lungawi pi thu a sim. Obam cun tuihlan ih President Mugabe in sinak leh tuanvo ziangtin kim a rak lak thluh laiah Zimbabwe ram dinghmun cu a harsa zetih ei leh in zirnak leh harhdam nak lam khalah harsat nak tamzet anrak tong ringring ih, Prime MInister Morgan Tsvangirai thawi tuanvo an zem awk hnu ah cun Zimbabwe ram cun hmailam panin thanso nak lam zin a zawh thlang ding a si a ti.\nZimbabwe ram Prime MInister, Morgan Tsvangirai cun Zimbabwe ram leh mipi pawl cu theitawk ih tundin sal a tumthu a simin Zimbabwe ram mipi harsa tuk pawl tundin nak dingah dollar Billion 10 hrawngcu tui a ttul pawimawh mi a si a ti.


Chinland Today Team In A Vei (3) Nak Hrang Chinram Bawmnak Pe - Chinland Today Media\nOctober 13, 2015 7:51 am·0 comments\nThilri phurh mi pawl\nTualtto leimin le ruah ruangih siatral, ninghan pawl bawmnak pe dingin Chinland Today Team pawl cun Falam khawpi ah October 12 ah an thleng. Falam peng khawte thawntul le harsa zual pawl hnenah bawmnak pawl hi pek a si ding. Chinland Today Team hin tilian, ruahsur, ninghan pawl hi MM Kyat ting 400 lenglo thawn bawmnak a pe zo.\n‘Tuitum bawmnak hi, Falam Mino Pawlkom thawn pehtlaihawknak kan rak nei cia ruangah an mah pawl thawn bawmnak kan pe ding’ tiin Chinland Today Team ihsin Falam fehtu Salai Kimkhai cun a sim. ‘Chinland Today Team, Falam ih Field Director Pastor Van Bawi Lian ih hmun haalnak a neih mi pawl ihsin khawthawntul pawl le harsa zual tiih kan hmuh mi pawl hnenah bawmnak hi pek a si ding’ tiin Salai C Lian cun a sim ve. ‘Khawte tiangin a cang thei tawk feh ih pek thei khal ka tum. Khawte ih bawmnak an ngah dan pawl tla kan zoh phah ding’ tiin Salai Thawng Thawng Ray cun a sim.\nTuitum hi Chinland Today Team in Chin ram ih bawmnak a pek veithumnak a si. Tuitum ih bawmnak an pek ding mi pawl cu, Fangdip 116, Kalape Dip (16), Thuamhnaw dip tuum 10, Khohsuai kuang (14), Sang kuang (2), Kedam dip (1), Cazirnak thilri dip (2), Nga tin bu kuang (20), Daatsa pha (1), Tidai thlerfainak le nepnawi ei ding pawl an zem ding.\nHi bawmnak pawl hi Yangon ih um sibawi pawl ih bawmnak le hmun dangdang ihsin bawmnak petu pawl ih bawmnak an pek mi a si. Chinland Today Team in Salai Thawng Thawng Ray, Salai C Lian, Salai Kim Khai pawl in hi bawmnak hi Falam ah an pe ding a si.#\nChinland Today Team ih thilri phurh mi\nTidai tifainak pakhat ah ting 3 luan man a si.\nChin Relief Committee, Falam In Falam Khawsung Bawmnak Pe Thok\nZohman Thlenlonak Hmun Ah Bawmnak Pe Dingin Le Thuhla Zingzoi In Chinland Today Team Feh


Thiisen ih Huham - Chinland Today Media\nApril 12, 2012 1:04 am·0 comments\nHiti’n a tuah tikah A tumtahmi cu Amah a thihnak ihsin thihnak parih thuneitu Satan kha a siatsuah ih, cuticun an nun sung hmuahhmuah thih ttih ah sal bangin khua a sami pawl luatter dingah a si.\n– Hebru 2:14-15\nBible Siar Ding: Hebru 2:1-18\nPathian in na theih dingih a lo duhsakzetmi cu nangmah hi a Fapa Jesuh ih thiisen sunglawi in tlenmi na sinak, dingfelnak sungah hrin tharnak thawn thlenter na sinak, thimnak ihsin tleunak sungah thlengh na si zonak, le Satan huham cahnak sungih khummi dinhmun ihsin Pathian uknak sungih thlenh zomi na sinak theih fiang ding hi a si. Hih a sunglawimi Jesuh thiisen ih rundamnak hin Satan uknak sal sung ihsin a lo luatter dingih Khrih thawn a rocotu ah a lo tuah ding. Himi hi Khrih sungah ro sunglawi kan comi cu a si. Pathian sunglawi seh!\nJesuh cu taksa in a phuanglang aw ih khawsia khuavang ih hnattuannak pawl a siatbal thluh. Pathian in Amah zumfektu a fahniang le pawl cu nehtu in siter ih a nasazetmi Amai’ huham in sualnak ih huham siatter theinak thazaang in pek. Kan nunnak a tharin in thlengh sak ih dingfelnak a duhtu le sual a huatu ah in canter. Mi thianghlim ah in canter, Thlarau Thianghlim huham in Pa cu Fapa Jesuh sungih a um vekin Pathian cu kan sungah Khrih thawngin a um thei a si.\nKhrih ih thungainak (obedience) nun ruangah Khrih zumtu pawl cu Pathian fa sinak kan co ve a si, timi hi nan theih fiang dingah ka lo duhsakzet. Ca Thianghlim ih simmi hi hngilh hlah uh: “Pathian ih Fapa a si ko nain Pathian ih thungaitu (obedient) si dingah harsat tuarnak ihsin a zir a si” (Hebru 5:8). Bible na siar asile Jesuh cu leilung tlun ah a um duak na’n hih leilung ih taa a si lo zia na hmu fiang ding.\nCumi cu duhnungza – vanlam sunlawinak a si – sersiam thar ih huham, Ai-awh thihnak zumnak thawngin dingfelnak sungih hrintharnak a si. Cumi cun na nunnak a lo thlengh sak dingih Jesuh Khrih sungah na um thei ding. Cule nehnak huham, kilven theinak le khahter theinak huham a si zia na thei dingih minung taksa pum na keng hrih ko na’n Thlarau Thianghlim ih ukmi na si zia na thei aw ding.\nDuhdawtmi zumtu unau, Thlarau Thianghlim ih maksaknak, sunlawinak le mawinak sungah nunnak tlamtling nei dingin atu Khrih hrangah pumpe in nung ve thlang aw!\nRinhlelhnak lamzin suahsan in Zumnak ih Nehnak lamzin zawh thlang aw!\nSualnak Nathrik Virus


Nangmai' hrangah Midang Bawm Aw - Chinland Today Media\nNangmai’ hrangah Midang Bawm Aw\nSeptember 6, 2016 2:18 am·0 comments\nVei khat lai ah vainim ci ttha zuamawknak ih laksawng ngahtu lothlopa a rak um. Kum tinte’n zuamawknak ah a tel ih, a vainim cun a pakhatnak laksawng a ngah ringring.Kum khat cu thuthangca palai in tonsuhnak a nei ih, a vainim cin dan thu ah lunglutza pakhat a thei ngah. Thuthang palai cun, laksawng ngah ringringtu lothlopa in a vainim ci cu a venghnen pawl a pe ve ringring, timi a thei ngah.\n“Na venghnen pawl khal vainim ci ttha zuamawknak ah an tel ve ringring ti thei cing in, ziangtin na vainim ci ttha cu na hlawm thei,” tiah thuthang palai cun a sut.\nCutikah lothlopa cun, “Ziangah ka hlawm thei lo ding? Na thei dah lo mawsi ka pu? Vainim an hung par tikah an ci kha thli in a thiar ih, loram pakhat hnu pakhat ah a thlenter. Ka venghnen pawl in vainim ci ttha lemlo an cin ahcun, ci an zaihawktonnak ihsin ka vainim ci khal a tthatnak a tlaniam ding. Curuangah vainim ttha ka neih duh ahcun, ka venghnen pawl khal vainim ttha nei thei ding in ka bom an ttul,” tiah a sim.\nLothlopa hi minung zatlangnun pehzomawknak thei zettu a si. A venghnen pawl ih vainim an tthansoh lo ahcun amai vainim khal an tthangso lo ding ti a thei.\nKan nun khal ah cuvek thotho a si. Remdaihnak a duhtu cun a venghnen pawl remdaitei’ nung thei ding in a bom a ttul. Hnianghnar zet ih nun a duhtu cun a venghnen pawl hnianghnartei’ nung thei ding in a bom a ttul. Ziangahtile hringhnun ih manmual cu a va somdawl mi hringnun zat ihsin tah a si.\nLungawi a duhtu cun midang pawl in lungawinak an hmuh ve theinak ding in a bom a ttul. Ziangahtile mi pakhat cio ih kan semremnak hi mi hmuahhmuah ih semremnak thawn a pehpar ringring.\nHram: The Living Treasure ih “Growing Good Corn.”\nHringnun lamtluan ih hrial ttulmi thil (10)\nTi Thei Tawk hi A Tawk Hrih Lo\nCHIN MIPHUN LE ZU


Chin Christian Youth Combine Service hmang - Chinland Today Media\nNovember 14, 2009 1:22 pm·1 comment\nAustralia, Melbourne um Chin mi zumtu pawl cun a veikhatnak hrang Chin Christian Youth Combine Service cu Ringwood, Church of Christ, Emmanuel Christian Church pawl ih khawmnak hmun ah mi 500 lenglo in ropi le hlunghlai zet in Pathian thangthat tlangnak an nei.\n‘Hiti vek ih a cangsuak theinak cu kan Pathian ih lam in hruainak ruangah a si, Kan Laimi in Pathian kan duhdawt zia le Khrih ah pumkhat kan sinak a tak in a lang suak a si’ tiin, Inn tek ttuanvo latu ECCMY hotu Pa Tling Za Thang cun a sim. Emmanuel Christian Church Melbourne Youth pawl in inn tek ttuan vo an la ih, khawm a thok ihsin a netnak tiang tlawmngai zet in mipi hmuah le mipi thlahnak an nei.\nBawi Khrih ah pumkha kan si.. timi catlang tar in zaihla thawn Pathian thangthatnak zanlam suimilam 5:00 ihsin 9:00 tiang an nei. Kohhran le Fellowship tin in a tum a te ti um lo in bangran ten hla fing thum cio saknak an nei fingfing.\n‘Kan tong bangaw lo in, kan umnak bang aw lo hman khal sehla, Khrih ah pumkhat kan si, kan suahnak hmun Chin Ram a si, Jesuh in thlarua ah pumkhat si ding in duh’ tiin ECCM pastor Rev. David Khaw Lian Zam in thucah tawi simnak a nei.\nChin mi lawng si lo in, Australia zumtu mi ziang maw tizat khal in hi khawm awknak an tel pi ve.\nKan khawmnakah Pathian thlarua thianghlim in-in umpi, kan nuam aw rori, khawm ttheh hman ka thei manlo, tong bang aw lo hman khal sehla Pathian thangthat nak dingih kan zai aw phunkhat ih kan suak hi a ropi ka ti tiin fala Zirpui cun CT palai a sim.\nMelbourne um Chin mi awnmawi tumthiam le zaihla sakthiam pawl khal hin hi Pathian sunlawih thangthatnak ah tel ve in awnmawi tumnak le zaihla saknak an nei.\nA ra suak khawmtu Fellowship tin le Kohhran tin pawl cun hitivek ih Pathian hmunkhat te ih sunlawih tlang a ropit thu le, hmai lam khalah zuam vivo ding an duh thu an rel cio.\nMelbourne ah Chinmi 2000 lenglo tluk an um ih nisuahnak le ni tlaknak tin hmun hni ah an then aw. Hi hmun hnih um pawl cun Kohhran le Fellowship tin mah le pawlkom cio ah khawm awknak an nei.\nA veikhatnak Chin Christian Youth Combine Service Melbourne ih a tel cu Church le Fellowship pawl cu :- Emmanuel Christian Church Melbourne (Youth) ECCM, Victoria Chin Baptist Church (Youth) VCBC , Lai Christian Church Melbourne (Youth) LCCM, Melbourne Burmese Christian Church (Youth) MBCC, Melbourne Chin Church (Youth) MCC, Grace Community Church (Youth)GCC , Zotung Fellowship Melbourne (Youth) ZFM pawl tla an si.\non November 14, 2009 at 3:31 pm\nPathian in Kan Lai Miphun zate’n hmun khat te ah le lungrual zet in a mah thangthat tu dingah lam in hruai sinsin hram seh !


Gate Kiltu - Chinland Today Media\nApril 17, 2009 3:28 am·0 comments\nSiar: 1 Korin 3:1-17\nCuruangah zokhal hih Pathian Biakinn a siatsuahtu cu Pathian in a siatsuah ve ding. Ziangahtile Pathian Biakinn cu a thianghlim ih a Biakinn cu nanmah hi nan si. -1 Korin. 3:17\nKumkhat Sung Baibal: – Seemtirnak 39-40– Matthai 11\nThuthangca (News) lam hnattuannak ah kotka kiltu pawl (gate keepers) timi cu thuhla zingzoitu, ca remtu le ca suahtu pawl an si. Thuthangca lam thiamtu pawl in Internet sungih thuthang pawl cu kotka ah zohhliahnak um loin a ra lut hluahhlomi an si tiah raalrinnak an pek.\nThukam Hlun sanlai ah Biakinn kiltu pawl in a thiang lomi lut lo dingin an kil. (2San.23:19) . AD 70 ah Roman siangpahrang Titus ih ralkap pawl in Jerusalem Biakinn cu an siatsuah. A taktak cu Levi pawl in an kil tthat lo ruangah Siria siangpahrang Antiochus IV a luh ihsin a siat zo.\nPaul in kan taksa hi Pathian Biakinn a si, a ti (1Kor. 3:16-17), ih cuih Biakinn cu siatsuah tumtu a nei. Sualnak in kan thlarau nun ttonttaihnak zawn ah iksiknak, tawh awknak le tthen awknak a suahter (v.3). Kan thlarau raal kil ttha ding kan si. Satan kha tikcu caan pe hlah aw (Efesa 2:17).\nThinlung sungih khahter dingmi cu a dikmi, upat tlak a simi, a hmaanmi, a thianghlimmi, duhnungza a simi le hmin tthatnak a petu thil pawl lawng an si (Filipi 4:8). Cutin hnangam daihnak in kan thinlung le ruahnak kotka a kil ding.\nHarsatnak tuarmi ka nunnak kil dingah i bawm aw,\nMah le mah tthazet in kilkhawi aw ringring dingin;\nKa ruahnak, ka ttongkam, ka cangvainak in thianghlimter aw,\nNitin ka nunnak in thianghlimter aw.\nTthat lonak ihsin na kilhim awk lo asile a lo ciahneh ding.


Sumpai Heulak Men Tiin Juvnetus Mipi In C.Ronaldo An Mawhthluk – Times Of Chinland\nTui season champions league zuamawknak ihsin Juventus an tlak cu mipi an tuarna zetih tuarna um men loin an player mankhung C.Ronaldo an mawhthluk cece.\nJuventus cun Champions league beisei in C.Ronaldo cu €100m thawn Real Madrid ihsin an rak lei.C.Ronaldo khal Juventus hrang a lek thazet ih Champions league lakpi a tumzet.Asinan,quarter final ah Ajax an neh lo ih Champions league an suahsan fel zo.\nChampions league ihsin Juventus an suah lohli cu mipi an thinheng tuk ih hitin an phunciar cece.\n“Club thuneitu pawl khal mawhtluk tlak rori an si,C.Ronaldo ruangah sumpai €341m lai an cem.Sungsuak lal a si theu nan,tui tum ahcun ti thei a nei lo.Juventus ih tulmi cu laitlan thazet a sisawn.Pjanic hi laitlan thazet a sinan,a ropi lo tuk ih laitlan ah mi kan neh lo rori a si.\n“C.Ronaldo ih ratnak Juventus hi kum 6 peh ih serie A champion team an si.Tu ahcun tuan zetin Coppa Italia an suahsan zo ih Champions league khalah kum 9 sungih dinhmun sebik thawn an suahsan fel zo.Culawng siloin Kum 37 ti zo Quagliarella khal Golden Shoe hrang a zuam thei nawn lo cu a si.\n“Juventus hrang C.Ronaldo ih season hmaisabik cu a hlawhsam lellel a si.Champions league cawi dingin an lei ih Serie A vial beisei an nei thlang.Serie A tivek cu C.Ronaldo tel lo khal ih an rak cawi rero zomi a si.\n“Champions league cawi dingin Juventus ah ka ra a ti nan,kum dang aiih tuansawn in a suahpi men.\n“C.Ronaldo tel lo cun Real Madrid cu zianghman lo an si an ti asile ,Real Madrid tel loin C.Ronaldo khal zianghman a si ve lo.\n“Ajax in Champions league ihsin Real Madrid an rak dawisuak tikah C.Ronaldo rel kungko a sinan C.Ronaldo le Juventus khal Ajax in Champions league ihsin an dawisuak lawlaw ,” tipawl in an phunciar cece a si.


Tthatnak Hleice - Chinland Today Media\nNovember 9, 2010 12:32 am·0 comments\n1 Korin. 9:24-27\nSikhalsehla Thlarau ih rahsuahmi cu duhdawtnak, lungawinak, hnangamnak, lungsaunak, mi zaangfahnak, tthatnak, rintlak sinak, nunneem tangdornak le sup awk theinak tla an si. Cubangtuk rah umnak ahcun daan cu a ttul nawn lo. – Galati 5:22-23\n– Jeremiah 46-47\n– Hebru 6\nFood in Medieval Times timi cabu sungah cangantu Melitta Adamson in culai san Europe ram mi pawl ih duhmi hmeh suan daan le ramdang ih ra lutmi thil thawn rawl timtuah ih nom daan thuhla pawl a ngan. Asinan cuih mangbangza rawlhmen phunkim ih a suahpimi a poizetmi cu ei tamtuknak (over eating) a si. Khristian nithla siarnak sungah rawl ulhnak le rawl ei puai tivek a tam thei nasa. Rawl ei lo ih hrem-awknak cu a caancaan ah rawl tamtuk einak in a thlun.\nThomas Aquinas in himi thu thawn pehpar in Khristian ziaza ah sup-awknak a thupitzia a sim ih, “tthatnak hleice,” a ti. Ei le in ih sup awknak lawng si loin zumtu nun a kilkip ah sup-awknak a ttul daan a hmufiang.\nZumtu hrangah sup-awk theinak hi milai huham le thiltitheinak in rami a si lo. Mah le mah kilkhawi awk theinak cu Thlarau Thianghlim hnen ihsin a rami a si: “Thlarau ih a rahtermi cu duhdawtnak, lungawinak, hnangamnak, thinsaunak, mi zaangfahnak, tthatnak, rintlak mi sinak, lungneem tangdornak le sup-awk theinak tla an si” (Galati 5:22-23). Mahte uk awk theinak (self control) cu Thlarau ih rahsuahmi ziangtinkim ih “sup-awk theinak” a si (1 Korin. 9:25).\nRawl ei, cawlh-um, hnattuan, nunnom, Pathian hnattuan le thil ttha dangdang khal sup-awknak thawn tuah ding a si. Tikcu caan malte laak tahrat in cuih tthatnak hleice na neih theinak dingah Pathian hnen dil aw. – Dennis Fisher\nMahte uk awk theinak rah ngah ding cun,\nPakhatkhat na tuah a ttul;\nThil ziangkim ah na duhnak hlan aw,\nNa sungih a nung Thlarau hnenah. – Kieda\nMahte uk aw thei dingah\nuknak cu Thlarau Thianghlim pek aw.\nHLOHNAK LE HMUH SAALNAK


Thapeknak - Chinland Today Media\nJune 15, 2009 9:01 am·0 comments\nNu le pa pawl, nan faate kha an thinhengter hlah uh; an thin a nau tata pang ding. – Kolose 3:21\n“Pa Ni (Father’s Day)” cu leilung tlun ram tampi ah an tuah cio. An hramthawh daan, an tuah daan le an tuah ni pawl cu a dangdang ttheh ko nain Pa an si ruangah upatnak an peknak thu cu a bangrep ttheh.\nTuih kum “Pa Ni” hrangah phun dangin ka timtuah. Ka faale pawl hnen ihsin Card ngah ding le telephone in biak dingmi hngakhlap ih um ding ai ah, an hnenah le ka nupi hnenah lungawinak thu ka kuat hngai. Ziangahtile anmah loin Pa ka si thei lo ding.\nPaul in “Pa pawl” kha an faate pawl thinhennak le thinnaunak petu si loin an tthatnak ding hrangah thapetu sisawn dingah a forhfial. Hiti’n a ngan: “Pa le pawl, nan faale pawl kha thinheng dingin tuah hlah uh; cumi ai ah Khristian nun daan ziaza le zirhnak thawn cawm uh (Efe. 6:4). “Pa pawl, nan faale kha an thinhengter hlah uh, an thin a nau tata pang ding” (Kol.3:21). Himi Bible caang pawl hi innsungsang ah pakhat le pakhat duhdawt awknak le upat awknak thu sungah hram a bun aw.\nPa ih ttuanvo cu faate an upat tikah a thlengh aw nain a cem cuang lo. Lom le thapek cu kum 4 an silai in kum 40 an si tiangah faate ih duhmi a si. Thlacamnak cu hmual a nei ringring. Fapa thawn siseh, fanu thawn siseh, pehtlaih awknak a siatbalmi Pa le hrangah remnak tuah saal ding tikcu hi a tuantuk ti a um lo.\nPa le pawl, atu hi nan faale pawl hnenah ziangtluk ka lo duh, ziangtluk ka lo lawm ti ih simnak ding tikcu caan tthabik a si.\nKan faate in thapeknak an ttul,\nKan duhdawt le thupitter zia langter a ttul;\nLomnak kan langtermi in,\nPehzom awknak a fekter.\nPa in a faate pawl a pek theimi laksawng tumbik cu amah rori a si.\nRiteek Um Lomi Feh Theinak


Covid 19 : Atufang Falam dinhmun le na theih ṭulmi 5 | Falam Online Media\nCovid 19 : Atufang Falam dinhmun le na theih ṭulmi 5\nKan kiangkap neih a si mi Tedim le Falam thawn pehtlaihawknak nei ringring mi Kalay lam ah Covid 19 mina an pung vivo ih cuvek lakah kan khua kan ram him thei dingin Falam Covid-19 Committee in hmalaknak thar an nei.\n2021 kumthar ni ih tarlang mivek a si le atufang Falam Siizungpi ah Covid 19 mina an um nawnlo ti a si ih kan khua kan ram himsin dingin Falam Covid-19 Committee in hmalaknak thar an nei sin mi a si.\nJanuary 6, 2021 Falam Covid-19 Committee thu relcat mi pawl\n1. Zung lam le Company lam hnaṭuan dingin Falam a rami pohpoh cu Falam an luh hlan ah Falam Covid-19 Committee hnen ah mipum cazin ap fekfek ding. Anmah an ṭuannak hmun ah Q ret ding. Falam khuasung ih ṭuantu ding pawl cu Lungpi Q ah ret ding.\n2. Kalay le Tidim in a rami pawl cu Covid 19 negative sinak ca an keng le lawng Falam khuasung lut ter ding. Negative sinak ca a keng tupawl lawng Sunceu Gate ah Voikhat Swabs lak ter sal ding. Ca keng lo ih ra pohpoh cu FQ lut ter ding.\n3. Hakha ah Local transmission a um nawn lo ruang ah Falam-Hakha Gate cu ret lo ding.\n4.Yangon lam in Vanzam thawn a ra tlungmi pawl hmuahhmuah cu FQ ah ni 7 lut ter an si ding ih, a ni 7 hnu ah test negative an sile lawng FQ in suak ter an si ding. Mawṭaw le a dangdang ih rapawl cu FQ ah ni 14 ret an si thotho ding.\n5. Falam ah positive le tualsung um Covid 19 nat nei an um nawn lo ruang ah Falam in Hakha a feh tu pawl “sawbs test” ṭul lo in olten luh thei ding ah Falam GAD in a rangthei bikin ṭuanvo lak ding.\n← Oxygen cianglo ruangah Egypt Siizung ICU ih um Covid 19 mina an thi thluh\nUS Election : Zum cia vekin January 6 ah buainak a suak taktak +LIVE →\nChin nauhak Rebecca Van Sui Par ruak an hmu zo\nSui Thantlang khualipi cu a ṭhing in a ro riapri\nSeptember 21, 2021 September 21, 2021 Ni Hnem Sung 0\nCDF Mindat sungthu a puut darh ih SAC ralhraang cangvai tum cih\nAugust 9, 2021 August 9, 2021 Ni Hnem Sung 0


Cemralnak Nget Pawl | VANCUNG THAIHLIO\nCategorized | Cahram Cemralnak Nget Pawl\nPosted on 26 March 2012. Tags: cahram, Lungput, Thinlung Rawl, Ziaza\nA ṭhangsomi hmunih mino tampi ih siar cio mi The 7 Habits of Highly Effective Teens timi cabu sungih thuhmaihruai ta letmi a si. A ngantu cu Management lamih rinsanmi pupa Stephen R. Covey ih fapa Sean Covey a si. A remcangmi bung le caang tete tla let peh vivo kan tum.\nCemralnak Nget 7\nTulai kan kiangkap ih mino rual hnenih a um ṭheu mi ziaza le lungput pawl lakin pa sarih tarlang sehla. Nang teh hi pawl lakah paziat na nei ve, a zaten a si pang maw?\n1) Puhmawh Leitlun ralpi pawl cem hnu sanah cinken tlak tuk lemlo capoh pakhat a um. Mi pakhat zin a feh lai ah lungto sit in a bah zik, a kaa ih a saal duakmi cu, “Sala, ramnor hmang pawl le duhham pawl ruangah!” Saduhthah kim lo, hlawhtling lo le harnak pakhat ton tinten ziangdang ruat lo in puah ding pakhat hawl lohli.\n2) Pian Tawk Pian\nZiang ka paih, ziang ka tuah duh ti mah le mah thei aw mumal lo, mi tuahmi le ti tammi dawi vivo men. Cu le paih ngai mi tla nei cuang lo. Thaisun timi ruat dah lo. Dam sung tawite timi thutlang kai fek tak, ei ding um le ei mei, in ding um le in mei, ihnak rem le kual mei.\nCazohnak cabuai ah a pok, nan Tv in zohnuam a ti zawng a ra ih Tv hmaiah to cih. Thilsawp ding timtuah rero laiah rualpi pawl nih an sawm ih lakphakdawr sunnihlawh to lala. Biakinn feh ding timtuah aw rero lai Fon a ra, “ Halo, Boih te maw, tu ka ra.” Nuam thei ringring, ziang a thupi, ziang ka tuah hmaisa ding, ziangmi cu ziangtik ah ka ṭheh tengteng ding ti um lo lawlaw.\n4) Nang Maw Kei\nMenmen Sawling maw i ruat… Hi pa hi ziangtin ka ṭhua pei… I zuam le cu a cim si mei… Tlawng ah maw, hnaṭuannak ah maw, veng le hnen ah maw, kawhhran ah maw hih lungput hi a leng thei nasa. Midang hlawtling ding le sunlawinak co ding zoh thei lo lawlaw. Mah nih neh thei lo le tla rak phelhthluk ve rero tum.\n5) Mai Thu Thaw\nPathian nih hna pahnih le kaa pakhat in pek ti kan thei cio nan kan hniglh hrim pang ṭheu. Midang thawn tong aw ve ten kan kaa cu ṭong dingah a ready cia ringring. Mah ngai caan a thleng le a mawi lo tiah rak ngai aw ter ve men, a ṭheh le ziang ka ṭong ding ti rak ruat cia rero. Ziangah maw a nih in thli men cu ka ngai rero ding ih, thupi hla pa rel ding tampi ka nei si!\nHi pawl thawn ziangah maw kan kom aw sapbei ding, ka hnen ih fimnak le thiamnak an duh ih in ra tlon si ko cu teh! Zanmang hman ah man hlah uh, mah le zin mah le kong ciar ma le, pacang!\n7) Soisel Bo\nA khatlomi bel lawng si a awn, kei cu a khat ṭhepṭhep zomi ka si ual. Thudik ka thei, ka pom, ka nunpi zo. Hawl bet rero a ṭul nawn lo, caan cem meimei.\nHih ziaza pa sarih hi cu neih lo ding le kan nei pang a si hman ah a rang thei tawkih hlonhlo lohli dingmi pawl an si cu!\nZiaza timi kan sersiam,\nA mah nih in sersiam sal.


Lehpannak cu duhdawt, nelawk nak a suah nak hmun ah tuah tlang uh si tiin Pope Francis in Vatican bawlung team thawn an tonawk laiah thape phah in forhfial November 22, 2021 | Radio Veritas Asia\nLehpannak cu duhdawt, nelawk nak a suah nak hmun ah tuah tlang uh si tiin Pope Francis in Vatican bawlung team thawn an tonawk laiah thape phah in forhfial November 22, 2021\nLehpannak cu duhdawt, nelawk nak a suah nak hmun ah tuah tlang uh si tiin Pope Francis in Vatican bawlung team thawn an tonawk laiah thape phah in forhfial\nFund hawl nak hrangah Rome ih bawlung team pakhat le a lek tu ding Vatican bawlung team thawn tong aw in Pope in thuthangtha a rak sim. Pawlkom sungtel pawl cu Pope a kilkhawitu (Vatican ralkap) pawl, Puithiam pawl, Vatican ih hnatuan pawl, mivai pawl le thluak thansonak a nuam te mi nat tuar tu nauhak pakhat khal a tel. Himi cu Lazio bawlung team ih zirnak ah an tuah.\nThuthangtha a simnakah Pope in "tuini kanmah pawl cu kan unau, kan rualpi pawl le thuanthu ih um bawlung lek puai kan tuah ding. Pope in pawlkom sungtel tiin lek dingah nan lungkim ruangah nan parah ka lung awi zet. Himi team cu rikhiah a um lo. Zaten cohlang in lek thei nak daan kan ret" tiin a sim. Pope cu kan dung September thla ah Slovakia ram ah a feh ih Kosice ih a thleng mi Rome mi pakhat ih asimmi a von mang. Cui thu cu Pope in a tu Rome bawlung team thawn an tongawk nak ah a hlawm. Slovakia ram, Kosice khuapi ih Rome miphun pawl hnen "nannih pawl cu mi tampi ih thu botcat saknak, nau tat nak, tong sia, ziang ih rel loih tuah nak pawl thawn hmuhsuam a tuar tu pawl an si. Minung kiangkap ah a harsa zet tu pawl an si" tiin a sim.\nPehbet in Pope in mino pawl ih caan tha covo khal a sim bet. Nauhak pawl cu hmuhsuam ih pehtlaih nak tuah loin nauhak covo famkim thawn an thangso ding. Leh pan nak ih man khal theih pit ding. Lehpan nak cu nunphung, biak nak lam, fimthiamnak a bang lo mi pawl hmunkhat ten a fimkhawm. Lehpannak thawn mi nel a tam. Bangran nak le nelawk nak pawl thawn kiangkap din a theih tiin a sim. Cui hnuah Pope hnen a hmin cu Rome hmin thawn ngan mi bawlung kor pakhat laksawng ah a pek.\nAhmailam ahcun bawlung ah miphun thleidannak, hmuhsuam ih pehtlaih nak, farah nak paw cul hmunkhat ten do tlang uh si tiin bawlung kor parah ngan a si. Bawlung puai ih hotu khal Lazio team ih President a simi Ciro Immobile in a tuah sak ih, puai a cem nakah kawl sarih veve in an tha hri aw tiin Rome Reports thuthang ihsin kan don mi a si.


S Korean a cozah in Kawlram tlawngta Scholarship pe ding - Chinland Today Media\nJanuary 8, 2009 3:37 am·0 comments\nYANGON, Jan. 6 (Xinhua) – South Korean a cozah cun phunsang tlawng a kailai pawl hnenah bawmnak (scholarship) a pek tum thu le hi an bawmnak ihsin an ram pahnih an ttuan tlangnak khal a ti hngek khoh vivo ding a ruahsan thu kawlram zarhtin thuthang Pyi-Myanmar in a ngan ti’n thuthang cun a phuang.\nThe 2009 Korean Government Scholarship Program (KGSP) hin ram 72 ihsin tlawngta 150 lenglo a bawm ding ih Kawlram sungin mi 5 an tel ding. Hi dilnak cu January 30 ih khar a si ding thu khal thuthang cun a sim bet.\nHi tlawngta bawmnak a ngah tu pawl cu South Korea ih National Insitute for International Education (NIED) ah pehtheihnak an nei bet ding.\nA voi 6 nak Korean tong zuamawknak khal kan dung thla ah Yangon khawpi ah neih a si zo ih a ngahtu pawl bawmnak khal a rak pe zo.\nKawlram leh Korean hin fimthiam zirnak lamah nasa zet in an ttuantlang. Korean ih Department of Education of Chonnam National University of South Korea khal in Korean ttong zirnak course, le Myanmar-Koeran dictionary tiangin a tuah sak.\nKum 2006 ah technology, culture and business education center cu South Korean University le Union of Myanmar Federation of Chambers of Commerce and Industry pawl thon kom aw in Kawlram ah an rak din zo.


Hi thil (4) ruangah Pathian hnen lungawithu sim uhsi - IHBURLEN\nJuly 22, 2021 admin CAHRAM 0\nA caancaan ahcun hringnun hi vuivai mai a olte. Ziangahtile lei parih thilthlengmi hin thlangamnak mi a pe lo tuk. A sezawng ih thlir tla cun ziangkim hi riahsiatza an si theh ko. Asinan kan nun ah lungawinak siar ding tampi a rak um ve. Pathian kan parih a thatzia siar thiam awla na lung a nuam ding.\n1. Kan nun ruangah lungawithu sim: Zan ah ihhmu thawten kan itthat ih thotu um nawn loin itthat lanta thei kan si laiah zing nitleu mawi hmu theisal dingin Pathian in a kutcak in in kaithosal. Hihin kan parah Pathian in tummi a nei: midang bawm ding thei dingin le kan duhdawtmi thawn nuam zetih lei mawinak tlantlang dingin a si ih zircawnnak lam le amah Pathian thlawsuah kan siar thiamnak dingin in kaitho a si.\n2. Man loin thlithiang in pe: Damcak lai hrangah Oxygen ih manmual theih a har nan, tu vek Covid-19 vanglai ahcun Oxygen thupitzia thei lotu kan um, a zumum lo. Oxygen thawl lei tul loin kan suahthlak ihsin tuni tiang thaw kan thawt thei hi a va manhla tak em. Pathian hnenah lungawithu sim nakcang thiam lo cu mi-aa bik kan si ding.\n3. In-ei, umnak inn in pe: Khuarel siatnak in mi tampi a nuai ih inn thatha, lo thatha le motor thatha an can laiah nang le kei cu kan dil thiam lo thlawsuahnak in thei, ei thei le cennak inn in pe. Hi ruangah khuarel siatnak ih a nuaimi pawl kan direm thu a tel lo. Anmah vekin tuar thei kan si laiah in tuarter siang lotu Pathian hi thangthat loawk a theih lo.\n4. Nu le pa, u le nau, thianrual in pe: Khuarel siatnak, raldo thawm le pulhhri leng karah mi tampi cun an lungduh thianrual, unau le nu le pa in mual an liamsan ruangah mitthli tla in an um. Leitlun dan ah tuar thiam a har zet. Cu lak laiah nang le kei cu kan nu le pa, unau kim thepthiten an um lai. Himi hin nu le pa tihzah thiamnak ah le unau, thianrual neih sunglawi dan in zirhtu ah cang hram seh.


Nunau Hrang Tlangval le Pasal Nauhak Neih A Tha - Chinland Today Media\nNunau Hrang Tlangval le Pasal Nauhak Neih A Tha\nMay 7, 2010 5:39 pm·4 comments\nA thulu na pomrem thei lo tla a rak si men thei nan a dikzia a nini in a lang vivo thlang ruangah mipi ih theih ding ah pholang atul thlang. Thuthangca le cabu tampi ah nunau ih thinlung ruahnak nuam ding ah le taksa no ter sinsin thei nak ding ah tlangval le pasal nauhak sawn neih a tha tiah nganmi ca pawl siar ding a tam sinsin. Zingzawitupawl cun falapawl nuam le lungawi ih an um thei nak dingah tleirawl tlangvalte nei cio ding ah ruahnak an pe.\nFala pakhat in a mah hnak ih tlangval nauhak a kop tikah a thuruahmi le a thurelmipawl a thei ih nauhak tleirawl bangin thu an ruat sal ih nuam le lungawi zetin an um. Cun, mah hnak ih upa sawn pasal nei le mah hnak ih nauhak sawn pasal nei pawl thusuhnak neih a si tikah pasal nauhak sawn neipawl an nun a nuam sawn thu an dawng tam sawn.\nCun a tlangpithu in nupi upa sawn neitu mipapawl cun an nupi an zah lawngsiloin an duat thiam ih ruangah nunau hrang ih nun nuamnak pakhat a si. Ram tampi ah fala upa deuh pawlin tlangval tleirawlte kopi ding ah an thlang rero thlang tiah thuthangca pawlin an sim.\nRev. Dr. CJ Hrang Hmung says:\non May 8, 2010 at 2:55 pm\n“Nunau hrangah Tlangval le Pasal nauhak neih a tha” ti hi khat lam ahcun a diknak zawn tampi a um ko ding. Cuvek tthiamtthiam in mipa hrang khalah a si ve thotho in ka ruat. Ziangah tile kum tamzet pacang in fala no tete an tthit tikah an thin nom le nom lo cu sim le rel ding ka thei thluh lo nan an taksa cu a no deuh cuang. Cun Kawlttong tthim an sim ttheu bangin, “Nua Oo Myitnuh Caih” (Caw tar in hram no a duh) tibang in zopoh khalin mahhnak ih no thawn an um tlang tikah caan a hung rei cun zo a tar deuh ti theih a har ih an no daan a bang aw in ka thei. Ka theihthiamtukmi pacang 4, 5 lai khal anmah kum hnakih a hrekkhat zik lai tam, an fa le rual tluk an tthit tikah an no nasa ti ka hmu. Curuangah nunau hrang lawngah si loin mipa hrang khalah a si thotho hmang maw, tiin ka ruat. Ka palh le in ngaithiam hram uh. Ka hmuhtonmi tampi sungin ka tarlang vemi a si.\non May 10, 2010 at 7:51 am\nHi mi ca ka siar ih ka hni rero. Kum 40 tlun na kim tik ah nanpaa nih nu nau note a zoh sal ding.\non May 11, 2010 at 5:07 pm\nna ca ngan mi cu ka lo lung kim pi zet. asinan mi pa pawl cu an nu pi an tar hmu in fala no te dang an duh sal ding. cu ruang ah mipa u pa sawn a tha deuh. nu nau pawl cun mah hnak ih rin san tlak mi mipa an duh. an mah ai ih nau hak an neih ah cu an duh vek an rin san ngai ngai thei lo ding.\nAndrewa Tuallawt says:\non January 2, 2012 at 3:38 pm\nKei cu Nupi ka neih dingle nupi no te ka nei ding, Tarkun tiangin rinum tak in kan lengza thei ding cu mi ka ruah ah, mah hnak i upa cu ka duh lo hrim hrim\nka tlangval pi pawl tla ka sianglem lo, Ka siar i ka pawm thiam zet si nan short period long nawm nak a si…………………………..


Zangfakza Naute in Cawpi pawh a cawp lai Video in Leitlun mipi mithli a tla ter – Buannel News\nNovember 25, 2018 Buannel News Latest, NEWS, World News 0\nTufang Online Social mediar parih a laar zetmi African naute pakhat cu a Pa in cawpi pawh a fawp ter ih a Nui’ pawhte vek rorin a zuuk ṭetṭo lai Video hin leitlun mipi mithli a tlak ter ṭheh. Video ih alang dan ahcun naute cu a Pa in cawpi pawh a cawp ter ih, malte hnu ah a phawngsal cule naute cu a ṭap. Himi fang hi mipi thinlung khawihtu bik a si.\nZo khalih theih thluh cio a si bangin Africa ram hi rilrawng tihal tamnak, farah zawnzai tamnak a si. Africa mipi a tamsawn hi ti-rawl thiangfai le ei-in ṭha ei ding, in ding neilo an si ih, hipawl ruangah naute/haunak kum 5 hnuai ziang maw zat nitin an thi ṭheu. Nu in ti-rawl khawpkham ei-in ding a neih lo tikah fate hrangah pawhte fawp ding a um lo, cutik ah naute cu natnak a phunphun in a tuam, cutin an thimi an tam.\nHi ti-rawl, ei-in ding harsatnak ruangah rilrawl tihal in an um ih natnak a phunphun an tong, ahleice in nauhak/naute pawl an si. Natnak tambik cu measles (ဝက္သက္ေရာဂါ။), malaria le cholera (ကာလဝမ္းေရာဂါ။) natnak pawl an si. Hivek natnak pawl hi ṭihnung zet khal an si fawn.\nHi ahnuai ih kan tarlangmi Video khal hi, ei-in harsatnak ruangah, Nu in pawhte ti a neihlo raungah a fate in pawhte fawp ding a neilo ih an mangbangin a Pa in cawpi pawh a fawpter lai a si. Naute in cawpi pawh a fawp lai zoh rero tikah lainat a um tuk, mitthli a tla, khawruah a ti tam, leitlun ah hivek mi harsa rethei an rak um tampi ve.\nAtlun ih tarlangmi Video a lang theilo pang asile zianghman langlomi parah hmet law a ra langcih mei ding.


Mithianghlim Benedict ih thuanthu tawi (480 - 547) July 11 | Radio Veritas Asia\nMithianghlim Benedict ih thuanthu tawi (480 - 547) July 11\nMithianghlim Benedict ih thuanthu tawi\nMithianghlim Benedict (480 - 547) July 11\nNitlak nak lam Puithiam Yatih pawl ih hotu upa a si mi Mithianghlim Benedict cu kum 480 ah Italy ram Norcia khuapi ah a rak suak. Nuncan ziaza tha lo mi a rualpi pawl ih nunnak zoh in a thinphang ruangah a kum 20 ah Subiaco tlang ah a feh ih cu tawk ah cun a um.\nNikhat ah Satan in a hlan ih a theih dah mi nunau pakhat vek in a ruah nak ah a lang ter ih a thinlung cu a hliau zet mi thinlung duh nak meisa thawn a rak kaang ter. Cu ve ten Benedict in a hruk mi a kawrfual cu hlit tahrat in a taksa pem kuai theh tiang in hling burpi par ah a rak it.\nHi tiin thlarau lam ih nat nak pawl cu taksa ih hliamhma put nak thawng in a rak dam ter. A sia lam zawng ih hminthang zet mi Vicovaro Puithiam Yatih tlawng ih upa tuanvo la dingih an sawm mi khal cu a rak cohlang.\nCui hmun ih um Puithiam Yatih pawl cun a fek zetmi daan a tuah sak mi pawl an duh lo ruangah tur thawn that dingah an rak zuam. Asinan, mitha cu Pathian ih bawm nak an co ringring an ti vek in Thinglamtah hminsinnak a tuah lai ah tur an ret nak Sabbit khuat hai cu a kuai theh ih an tawl rel mi pawl a rak lang.\nA innkiang ih um tu Florentius ti mi Puithiam pakhat khal in a hnahsik ruangah siat suah a rak tum. Tur ret mi paung hmuk thawn thah a tum mi khal a hlawhtling lo ruangah neta lam cu mitha lo nunau pawl thawn a mai Puithiam pawl hnaihnok ding a rak zuam. Curuangah a ra lai ding mi sual sawm nak pawl hrial thei dingah kum 530 ah Subiaco taan in Cassino ah Puithiam tlawng thar a rak din. Sui thawn tuah mi daan tiih hmin an pek mi, “thlacam nak le hnatuan” ti mi cozah daan vek in Puithiam pawl in nitin nazi pariat sung thlacam, nazi pariat sung it, nazi pariat sung hnatuan har tuan nak, zum nak lam ca pawl siar nak, zaangfah nak hnatuan tuan nak a phunphun an rak tuah.\nGoth miphun pawl Italy ram an do can ah Siangpahrang Totila in a ralkap Bawi cu Siangpahrang thilri pawl a hruk ter ih Mithianghlim Benedict in a si nak hman a theih le theih lo a rak hniksak.\nAsinan, Benedict in Siangpahrang vek in thuam aw tu a ralkap Bawi a si thu a sim thei ruangah Siangpahrang Totila hman in upat nak a rak pek. Benedict cu kum 547 ah Puithiam dinhmun in a nun a rak cem ih Pope Francis in Mithianghlim Benedict cu Europe ram bawm ih humhim tu tin a rak than. Benedict Yatih kaing sungin Pope 50, Bishop 7000 le Mithianghlim 40,000 luan an rak suak.


Thailand Ram Buai Nak A Dai Zo - Chinland Today Media\nThailand Ram Buai Nak A Dai Zo\nApril 15, 2009 3:13 pm·0 comments\nThailand ram Prime Minister Abhisit Vajijave leh Cozah nawr thlak tumtu mipi pawl leh ralkap pawl buainak ruangah Bangkok khawpi ah minung 2 an thiih,tui dinhmunah buainak tuahtu mipi pawleh Cozah lam pawl biakawknak an neih ruangah buainak tuahtu mipi pawl cun an buainak tuahmi an cawlhsan hrih asi. Hi buainak tuahtu lakih an hohatu pakhat Kannika Saikaew cun Cozah in mipi pawlih duhdan ngai duhlo ih ralkap cahnak hmangih mipi pawl a tthua ciamco cu pawi a tithu asim.\nAn hotupa bik Jatuporn Pronpan khalin tuidin hmunah mipi sahim nak hawlih buainak tuah cawlhsan a tul hrihih buainak cu cawlhsan hrih hman nungna kan tumtah mi Thailand ram Cozah diktak mipi duhdan ih a feh ih diknak a um laihlanlo cu kan nawrsal leh thotho ding tiah a sim. Thailand ramhi pursum leilawn nak lamleh sumdawn naklamah ram thangso cu asi ve pamnan Politics ah hin a buai ringring mi ram asive.\nSri Lanka Ralkap In Ceasefire Pah Bal\nTui zingah LTTE pawlcun Sri Lanka Cozah thawi thutiam kamawk nak umlo ih rin umzet leh hnget zetmi Ceasefire tuah an duhthu an sim. Tui naite ih nihnih sung Ceasefire an tuahmi cu Sri Lanka Cozah ralkap pawlin an pahbalih LTTE pawlih daitei umlai an kap ciamco tiah an sim.\nTui dinhmun ah LTTE pawlhi an dinhmun a thalo zetih Sri Lanka ram saklam Mulaitivu ih Pudukudiyirippu ih hramlak ram Square Kilometre 20 hrawng sungah an tawmkhawm aw ih Sri Lanka ralkap pawlin tlansuak theilo dingin an kulh rero lai. LTTE pawlih relhnak hmun hi mipi vangtlang um khawmnak hmun kah awk nak ih hmanlo dingmi No Firing Zone an timi asi ruangah an him hrihlai asi. LTTE thupuangtu cun mipi vangtlang pawl himdam tei hmundangih thiarsuak an si theinak dingah ramdang pawlih theipi nakin Ceasefire diktak tuah an duhthu a sim. Ceasefire tuahmi cun zo veve hrangkhalih thiltha a si theinak dingah ramdang theipi nak hnuaiih tuah a ttul asi ati\nThailand PM Bang Dingin Mipi In Nawr\nThailand Ram Buai Nak\nBurma Ram Hrilawk Ding Thu


Leitlun Hmun tam zet ah Tawtarawt phaw mi vek AwnThawm A Thang | Falam Online Media\nAugust 2, 2020 August 2, 2020 admin\t0 Comments Thuthang danglam\n1824 kum lam ihsin an buaipi thok zo mi, a suak nak hmun theih a si lo mi Tawtarawt tum awn vek thawngvang cu Lietlun hmun tamzet ah an thei.\nHih thawmvang cu Skyquake (Van Linghnin) ti`n an ko ih a awn theitu pawl cun Van lam ihsin a suak mi thawmvang vekin an rel.\n“Cannon kap awn, tawtarawt phaw mi awn vek a siih a caancaan ah inn khal a ti tlir phah’ ti`n thawmvang theitu pawl thawn thu rel tlang nak neidahtu The Guardian in a rak ngan dah.\nSound lam ih thiamsang pawl khal in zingzoinak an nei rero nan tui` ni tiang a suak nak ding awm ang khihhmuh ding an thei hrih lo.\nMithiam ṭhenkhat cun Thir le Steel tivek tuahtu company tumzet pawl ih thawmvang a si ding an ti nan Covid 19 boruak ih hnaṭuan cawlh thluh lai khal ah a thawmvang a suak thotho. 2020 kum sungih thawmvang an theih nak hmun pawl cu 11 April 2020 ah Jakarta, West Java, Brazil, Uruguay, 23 April 2020 ah Tampico, Mexico, May 11 2020 ah Central Java, May 21 2020 ah Bandung, West Java pawl ah an si.\nThawmvang an thei nak hmun ṭhenkhat\nCun, India, UK, Canada, US, Japan, Australia, Italy, Ireland, Netherland, Norway, Argintina ram pawl khal ah Skyquake thawmvang an thei ṭheu a si.\nSkyquake thawmvang thawn pehpar in zingzoinak neitu, Scotland ram ih sound engineer/scientist pakhat cun, “record an nei hmaisabik ṭum cu 1824 kum, Adriatic tikulh ah a si. 1896 kum khal ah Florida, Franklinville, New York le northern Georgia umi pawl in a awn an thei ih an thin phang ngaingai.\n“Ṭhal, nikhua ṭha, van fai zet lai khal ah ṭektlak awn vek deuh in a suak ṭheu. A caan le tawtarawt awn a bang. A caan le cannon boom kap mi awn vekin a thawm ih a thawmvang cun pakan, khuat, le haite tivek khal tlir terin a awn ter thei. US-Canada ramri ih um pawl tla cun lung a mit ter. Motor sung tivek ih kan um le a luar cuang an ti” ti`n a sim.\nNorth America ih Thawmvang an thei nak hmun ṭhenkhat\nNorth America ih mirang pawl an thleng pek lai ah, ram neitu native Haudenosaunee pawl cun “Thlarau thianghlim in Leilungpi pianhmang a rem rero mi thawmvang a si” tiah mirang pawl hnen ah an rak sim ih, thuanthu vekih an ngan mi Skyquake thuhla cabu khal an suah tamzet zo.\nMithiamsang pawl in simfiahnak an nei ṭheu nan kutzung khih rorin sim theitu, tuni tiang an um hrih lo ih, Biaknak lam ih pumpeaw, mi ṭhenkhat cun Bible sungih um bangin Caan a cem zik thlang ruangah Vancungmi pawl in ralring dingin Tawtarawt an phaw mi a si an ti.\n← Ruahpi Ceen ruangah Kanan veng Thlaanmual a Min\nKedaam 100 luan Fir Tu an Kaai Ngah →


Pumrua in Kawl ralhraang do nakah na tel theilo khalle Inn lam ah ti theimi na nei … - Falam Online Media\nPumrua in Kawl ralhraang do nakah na tel theilo khalle Inn lam ah ti theimi na nei …\nKalaymyo ih Miralṭha pawl le ralhraang kawl ralkap/palik an kapaw hnu in Chinmi tamzet cun phun khatkhat zawng tal ih ṭangkainak kan nei thei dan ding ruahnak ṭhaṭha an suah pi.\nRuahnak ṭhaṭha an suahpi mi ah Chin pacang no kan rinsan mi Salai BC Cuan\nih tarlangmi cu mipi in ṭha an ti tuk ih mitam siar theih dingin a tanglam ah kan run tarlang ding.\nKalaymyo hrangah keicu ka țangkai lo na tiaw pang kei. Kan ti theimi a um thluh.\n1. Mipi’n Battery (bati-U sia) hawl khawm ih Cerek tuah ciamco ding.\n2. Pacang țha pawlin Zian tuah ding. Ziandawng hawl khawm ih kahtheih cih dingin Cerek, Zian le Kep tuah ding.\n3. Innsang tin in kan hrang (mipi hrangih) raldotupawl hrangah Eiin țha le tha umnak theiti pawl ui lo zetih suah khawm ding.\n4. Himi cangvaihnak hrangah veng/khawtin hruaitupawl innsang tinah lutin mah le tlintawk pe dingin sumpai khawnkhawm ding.\n5. Mipi hrang raldo duhnak thinlung a neitu minopawl kha, Nulepa’n dawn lo ding.(Zohman thih duh kan um lo ti cu theihcia a si). Curuangah kan fale tel an tum tikah, an lupar ah kut hngat in thlacamnak thawn thlah sawn ding.\n6. Tuhi mi cakvak ramdangih relh can a si nawn lo. Kan ram kan suahsan cun, kan nehlo ih doawk kan ngam lo ruangah a siih, kan ram, kan inn lo cu a Duhduh in run co men haiseh ti thawn a bangaw ding. Thahnem tuk nawn lo kum upa le nunau le nauhak tivek lawng humhimnak ruatin relhter ding an si.\n7. Ramdang ta meithal cah lawk a awl lo ruangah, a cangthei tawkin lai meithal tuahthiampawlin taimak suah in meithal in tuahsak vutvo thei sehla. (Cumi hrangah mipi khalin Thazang le sumpai thawn kan bawm a țul).\n8. Zohman thih phang ih um ding a si lo. Milai hrangah vawikhat thih ruat cia a si kha. Cumirualin tuvek dinhmunah cun hriamhrei pakhat tal neihlo cun doawknak ah tel lo a țha ding tiah ka ruat. Cu aiin mipi kilhimtu (ral lo kappawl) dotu kha an bang tuk ding ruangah sawngaw tawn thei sehla duh a um zet.\ncredit : Salai BC Cuan\n← Nunrawng Kawl ralkap cetcangdan thu ah President Joe Biden ṭongsuak\nUS ram ah Thlai that aw cia mi Chinnu ruak an sar →\nNunnak liam tiang Mindat khuapi humngamtu Paralṭha 6 Upat an pe\nThla 9 sungah Falam peng ah Doawknak voi 20 luan a suak zo


US Nu In A Pasal A That Ih A Sa A Candip, A Fale Pawl Thiar Dingin A Fial – Meifar\nUS Nu In A Pasal A That Ih A Sa A Candip, A Fale Pawl Thiar Dingin A Fial\nAugust 7, 2021 admin Lawrkhawm 0\nUS, Indiana, LaPorte veng sungih um Thessalonica Allen (kum 34) in a pasal a kap that. July 27 zanlai ah a pasal Randy Allen a kap, a fale 2 in meithal awn an theih veten an va zoh ih arak thi hrih lo.\nRandy in 911 phone uh a ti nan Thessalonica in a siang lo ih an ihkhan ah a lutter. Cutin, a pasal cu a thihnai a suak tamtuk ruangah a thi, zanlai ah a fale 2 cu ava thangsal ih a pasal ih ruak cu motor ah ret dingin a fial.\nMotor thawn phur in hmun dangah ava urkang tum, asinan a rit tuk ruangah an thiar thei lo ih a fanu ih bizu sungah an ret. A thaizing ah hreitlung thawn a pasal ih ruak cu a cek tan ih an inn sung cu thihnai in a khat.\nCumi hnuah a pasal hlun, a fa pakhat sawn ih pa cu a ko ih “Randy in nauhak pawl a vel” a ti. A pasal hlun cu an inn ah ava tlan hngal ih Randy ih ruak a hmuh veten thilumdan a theithiam.\nThessalonica in mithi ruak cu hlon dingin a sawm nan arak duh lo ih a tlungsal, cutin a pasal hlun in palik pawl hnenah a sim thei ih Thessalonica Allen cu an kai. Thessalonica Allen in “keimah le nauhak pawl kut in thlak ṭheu ruangah ka kap that” tin a phuangaw.\nAn fale 2 in “Randy Allen in computer ah thil in zirh, cutik laiah ka nu ih a lut ṭheunak website pakhat a hmu thutthi. Cumi hnuah an bedroom sungah ṭongkam an elaw ciamco ih meithal awn kan thei” an ti.\nAn innhnen Benjamin Wilson in “Ka zum thei lo, LaPorte veng sungah hivek thil a thleng ding ti ka zum thei lo” a ti. Thessalonica Allen cu thubuai tam zet an orhter, tualthat, mithi ruak puahcok (candip), tualthatnak ah kumkimlo nauhak hruailut tipawl an orhter ih thawnginn sungah an khum.\nCovid-19 Volunteer In Naupai Ruak An Va La Ih A Thilton Cu ‘Ziangtik Hmanah Ka Hngilh Nawn Lo Ding, Ka Hnasung Ah A Cam Ringring Lai’ A Ti


Bible Thianghlim - GALATIA\nBibleThianghlim – GALATIA\nA siartu: Galatia thlang lamih um zumtupawl\nNgan kum: A.D. 49\nHih cakuat hi «Galatia peng ih kawhhranpawl,» hnenih Apostol Paul ih kuat mi a si (1:1-2). Paul in a missionary khualtlawn hmaisabikah hi ram thlang lamih khawpipawl ah kawhhran a rak dĭn (Apo 13:14-14:23). A vei hnihnak (Apo 16:6) le a vei thumnak (Apo 18:23) missionary khual a tlawn tikah, cuih peng cu a pálsal.\nHih cakuat a ngan cān hi a vei hnihnak le vei thumnak missionary khual a tlawnsal hlanih a kuat mi a si ding. Cumi cu Galatia bung 1-2 siar tikah a langfiang. Hih cakuat hi Paul in A.D. 49 hrawngih a kuat mi si ding a bangbik. Cucu Paul in a vei khatnak missionary khual a tlawn hnuah, Galatia thlang lamih um kawhhranpawl hnenih a ngan mi a si ding tinak a si (Apo 14:27-28).\nApostolpawlih Cangvaihnak cabu bung 13-14 kan siar hmaisa asile, Galatia cakuat hi theihthiam a áwl cuang. Jew-mi mi hrekkhat le Zentel mi tampi cu Paul ih thusim mi ruangah Bawipa lamah an hawikir. Asinan Jew-mi mi hrekkhat cun amah an do. Donak nasazet karlakah mi tampi cu Khristian ah an cang. Paul le a hnaṭuanpipawl in kawhhran an dĭn ih, elder-pawl an nĕmhnget. Paul in Galatia a fehsan tikah, Jew-pawl in zumtu tharpawl kha an hruaipêng. Cuih an zuamnak cu an hlawhtling zet a bang.\nCutikah Paul in an hnenih a rak phuan mi thuthangṭha humhimin a zamrang thei bikin ca a kuat hai. Paul in thiamconak le thianhlimnak cu Dān thil ti ruangah si loin, Khrih zumnak ruang lawngin a sizia zumtupawl a zirh. Galatia bung hmaisa pahnih cu Paul in amai thuhla a relnak a si. A laiih bung pahnih cu thurin thu a si ih, a netabik bung pahnih cu thurin hmansuahnak lam thu a si.\nPaul in ralṭha zetin, «thuthangṭha thutak» a sim (2:5, 14), «Khrih in in zalenter zo ruangah cuih zalĕnnak ah cun dinghnget» dingin zumtupawl hnenah thu a pe (5:1).\nII. Paul in thuthangṭha diktak humnak ah amai nun le a rawngbawlnak thu a theihter (1:10-2:21)\nIII. Paul in thuthangṭha diktak humnak ah a ṭul mi thurin a zirh (bung 3-4)\nIV. Paul in thuthangṭha diktak humnak ah a zirh mi thu a nunpi (5:1-6:10)\nV. Thukharnak (6:11-18)\n1 Minungpawl ih thlah le mi pakhat khat hmangih thlah si lo, mithi lak ihsin Jesu kaithotu Pa Pathian le Jesu Khrih-ih thlah mi Apostol Paul le 2 ka hnenih a um mi unaupawl hmuahhmuah thawn,\nGalatia peng ih a um mi kawhhranpawl hnenah:\n3 Pa Pathian le kan Bawipa Jesu Khrih hnen ihsin zangfahnak le hnangamdaihnak cu nan hnenah um hram seh. 4 Anih cu Pa le kan Pathian duhnak bangtukin, tuih san san sia sung ihsin in runsuak theinak dingah, kan sualpawl hrangah Jesu Khrih cu a peaw. 5 Pathian kan Pa hnenah ropitnak cu kumkhuain kumkhua tiang um ko seh. Amen.\nThuthangṭha dang a Um Lo\n6 Khrih zangfahnak hmangin a lo kotu hnen ihsin khati tluk rangih thuthangṭha danglamih nan rak ṭhawnhlo mai cu ka mang a bang. 7 Cumi cu thuthangṭha ngaingai a si lo. Nanmah lo buaiter ih, Khrih thuthangṭha lingletter duhtu mi hrekkhat an um a si sawn. 8 Asinan kanmah hman in siseh, van ihsi a ra mi vancungmi khal in siseh nan hnenih kan rak phuan zo mi kalhih thuthangṭha dang nan hnenih an phuan asile, a phuangtu cu camsiatin um seh. 9 Hi hlanih kan rak lo sim zo vekin, atu ah ka lo simsal, mi pakhat khat in nan rak cohlan cia zo mi kalhih thuthangṭha dang nan hnenih a phuan a si ahcun, cupa cu camsiatin um seh.\n10 Ziangahtile atu ah minung ih pawm ding maw, Pathian ih pawm ding so ka hawl? Asilole minung lunghmuiter maw ka tum? Ziangahtile minung ka lunghmuiter men a si ahcun, kei cu Khrih-ih ṭemṭawn sál ka si lo ding.\nPathian in Paul a Ko\n11 Asinan u le nau tla, ka rak phuan mi thuthangṭha hi minung ih tuahcawp mi thu a si lo ti ka lo theihter. 12 Ziangahtile cumi cu minung hnen ihsi ka ngah mi a si lo ih, mi ih in zirh mi khal a si lo, Jesu Khrih phuanlăngawknak ihsin ka ngah mi a si sawn.\n13 Ziangahtile Jew-pawlih biaknak ah hi hlanih ka umdānpawl, Pathian kawhhran nasazetin ka tiduhdah ih siatsuah ka tum ciamco thu kha nan hna in nan rak thei. 14 Jew-pawlih biaknak lamah cun ka miphunpawl lakah ka khukṭhirual mi tampi ka hleih, kan pupápawlih dān le dūn pawl parah nasazetin ṭhahnem ka rak ngai.\n15 Sikhalsehla amai lunghmui zawng vekin ka nuih pum sungih ka um lai ihsin Pathian cun i serhhran ih, a zangfahnak in i ko. 16 Zentelpawl hnenah Jesu Khrih thuthangṭha ka phuan theinak dingah, a Fapa ka hnenih phuanlăng cu a lunghmui zawng a si, kha laiah khan titsa le thisen ka răwn lohli lo. 17 Ka hlanih apostol a si mipawl răwn dingah Jerusalem khalah ka so lo; Arabia Ram ah ka feh lohli sawn ih, Damaskas khua ah ka kirsal.\n18 Cun kum thum hnuah Peter táwng dingin Jerusalem ah ka hung so ih, a hnenah ni hleinga ka câm. 19 Asinan Bawipaih naupa James siarlo, apostol dang zohman ka hmu lo. 20 Ngai hnik uh, nan hnenih ka ngan mi thilpawl hi Pathian hmaiah thuphan ka sim lo. 21 Cuihhnu ah, Siria ram le Silisia ram ah ka feh. 22 Cule Khrih ih a um mi, Judia peng kawhhranpawl cun pumpak takin in rak thei lo. 23 Asinan, «Hlanih in rak tiduhdahtupa khan atu ah hlanih siatsuah a rak tum rero mi zumnak thu a phuang,» ti lawng an hna in an rak thei. 24 Cule keimah ruangah Pathian an thangṭhat.\nApostolpawl in Paul an Cohlang\n1 Cun kum hleili a rei hnuah, Barnabas thawn Jerusalem ah ka hung fehsal, Tita khal ka hnenah ka hruai. 2 Cule ka hnenih Pathian thuphuansuah mi ruangah ka hung feh ih, Zentelpawl hnenih ka phuan mi thuthangṭha cu anmah ka simfiang hai. Asinan a lak menih ka tlanlonak dingah le ka tlan zonak kha a lak men a silonak dingah, hruaitu ih an ruah mipawl cu a dangten ka simfiang hai. 3 Ka hnenih um Tita cu Grikmi asinan, serh zim tan tengteng dingin an fial lo. 4 Cule cumi cu a thuptei an hruailuh mi unau dēupawl ruangah a si, sál ih in hruai theinak dingah, annihpawl cu Khrih Jesu ih zalĕnnak kan neih mi kha thlingthla dingin athupten an lut. 5 Thuthangṭha thutak nan hnenih a umpeh vivo theinak dingah, cān málte sung hman cuih unau dēupawl hnenah kan rak peaw lo.\n6 Asinan hruaitu ih ruah mipawl cu ziang vek mi an si khalle ka hrangah a thupi lo. Pathian cun leng lam lăngdān menin mi a pawm lo, ziangahtile hruaitu ih ruah mipawl cun ka phuan mi thu ah bêt mi zianghman an nei lo. 7 Cuhnakin serh zim tan mipawl hrangah thuthangṭha cu Peter hnenih ap a si vekin, serh zim tan lo mipawl hrangah thuthangṭha cu ka hnenah ap a si ti kha an hmu sawn riangri. 8 Ziangahtile serh zim tan mipawl hnenih apostol si dingih Peter hnenih a ṭuantu khan Zentelpawl hrangah apostol si dingin keimah ah a ṭuan a si. 9 Sutpiṭhuampawl ih an ruah mi James, Kefas le John tepawl in ka hnenih pek mi zangfahnak hi an theihfiang tikah, kannihpawl hi Zentelpawl hnenih feh dingin le annih cu serh zim tan mipawl hnenih feh dingin, keimah le Barnabas hnenah pawlkawmnak vawrh lam kut in rak pe. 10 Annih in mifarahpawl kan hngilh lo ding lawng an duh, cumi rori cu keimah khal ka tuah hiar zet mi a si.\nPaul in Peter a Dokalh\n11 Peter cu Anṭiok khua a thlen tikah, mawhthluk dingih a um ruangah hmaităwnin amah cu ka dokalh. 12 Ziangahtile James hnen ihsin mi hrekkhat an ra thlen hlanah cun, anih cu Zentelpawl thawn rawl an rak eitlang. Asinan cupawl an ra thlen tikah, serh zim tan mipawl a ṭih hai ruangah dung a sīp ih, a thiarfihlimaw. 13 Cule a dang Jew-pawl khal ṭhaawterin a hnenah an tel ve. An ṭhatawkternak cun Barnabas tiangin a hruaipêng.\n14 Sikhalsehla annih cu thuthangṭha thutak bangtukin dĭng zetin an feh lo ti ka hmuh tikah, an zate hmaika-ah Peter hnenah, «Nangmah cu Jew-mi si siin, Jew-pawl nundān vekih nung loin, Zentelpawl vekih na nun asile, ziangahso Zentelpawl cu Jew-pawl vekih nunter hramhram na tum? 15 Kannih cu suahkeh ihsin Jew-mi kan si ih, Zentel misualpawl kan si lo. 16 Minung cu Dān thlunnak ruangin thiam a co lo ih, Jesu Khrih zumnak ruang sawnin a si ti theiin, Dān thlunnak ruangin si loin, Khrih zumnak ruangin thiam kan co theinak dingah kannih khal in Khrih Jesu cu kan rak zum a si; ziangahtile Dān thlunnak ruangin zohman thiam an co lo ding.\n17 «Khrih ruangih thiam coter mi si dingih kan hawl laiah kanmah rori khal misual ih hmuh kan si ah cun, Khrih cu sual karhtertu a si maw? Si lamlam hlah! 18 Ziangahtile ka rak siatbăl mi thilpawl ka saksal asile, keimah le keimah dānpahbăltu ah ka tuahaw a si. 19 Ziangahtile Pathian hrangih ka nun theinak dingah, Dān hmangin Dān lamah ka thi a si. 20 Kei cu Khrih zawngah khĕnbetin ka um, a nungtu cu kei ka si nawn lo, keimah ah Khrih a nung sawn a si; cule atu taksa ih ka nun hi in duhdaw ih ka hrangih peawtu Pathian Fapa zumnak ih nung ka si. 21 Pathian zangfahnak ka hnáwng lo, ziangahtile dingfelnak cu Dān ihsin a rat asile, Khrih cu a lakih thi a si ding,» tiah ka ti.\nZumnak Maw, Dān Thlun\n1 Maw Galatia mi-âpawl! Nan hnenah fiang zetin an khĕnbet mi Jesu Khrih thu kan rak lo sim zo, thutak nan lunlonak dingah zo in so lo dawi â? 2 Himi lawng hi nan hnen ihsin zir ka duh: Thlarau cu Dān thlunnak in maw, hna in thuthangṭha nan rak thei ih, nan zumnak ruangin so nan co? 3 Hi tluk lawmmamin maw nan rak at? Thlarau in nan rak thăwk ih, atu ah tisa in nan netter ding maw? 4 Thil khati zât zozai kha teh a lak menin maw nan rak tuar, zianghmanlo men maw a si thluh ding? 5 Curuangah nan hnenih Thlarau a lo petu le nan lakih thilmakpawl a tuahtu in cumi cu Dān thlunnak ruangah maw, hna ih nan rak theih mi nan zumnak ruangah so a tuah?\n6 Cumi cu, «Abraham cun Pathian a zum ih, cumi cu a hrangah dingfelnak ih siarsak a si,» ti vek khan a si. 7 Curuangah zumnak parah ṭhumawih a nung mipawl lawng Abraham tefa an si. 8 Cule Cathianghlim in Zentelpawl cu Pathian in zumnak parah ṭhumawin thiam a coter ding ti rak hmu cia-in, «Nangmah ah miphun hmuahhmuah thlawsuah an si ding,» tiah Abraham hnenah thuthangṭha a rak sim cia. 9 Cuti a si ruangah zumnak ih a nungtupawl cu zumnak nei Abraham thawn thlawsuah an si.\nDān in Camsiatnak a Keng\n10 Ziangahtile Dān thlunnak parih a ṭhumawtu hmuahhmuah cu camsiatnak hnuaiah an um; ziangahtile, «Dān cazual sungih ngan mi thil hmuahhmuah a tuah ringring lo tu pauhpauh cu camsiat an si,» tiih ngan a si. 11 Asinan Pathian mithmuhah zohman Dān ihsin thiam an co lo ti cu a fiang. «Ziangahtile mifel cu zumnak in a nung ding,» ti a si. 12 Dān cu zumnak parah a ṭhumaw lo, asinan, «Cuih thilpawl a thluntu cu cupawl in a nung ding,» ti a si.\n13 Khrih cu kan hrangah camsiat mi ah cangin, Dān ih camsiatnak ihsin in rak tlen zo, ziangahtile, «Thing parih thlai mi pauhpauh cu camsiat mi an si,» tiih ngan a si. 14 Abraham-ih thlawsuah cu Khrih Jesu thawngin Zentelpawl hnenah a thleng ih, zumnak thawngin tiamkam Thlarau kan co theinak dingah, Khrih cun in rak tlen a si.\nDān le Thutiamkam\n15 U le nau tla, milai ṭawngdān vekin ka ṭawng ding: milai thukham si hman sehla, nĕmhngeh a si hnuah cun, zohman in an phelh dah lo, asilole a bêt khal an bêt dah lo. 16 Cun Pathian in Abraham hnen le a Cithlah hnenah thutiamkampawl a tuah. «Na cithlahpawl hnenah,» tiin mi tampi hnenih sim vekin a sim lo, tesinfa pakhat hnenih sim vekin, «Na Cithlah hnenah,» tiin a sim sawn, cucu Khrih a si. 17 Cule hihi ka sim a si, Pathian in Khrih ah a rak nĕmhngeh zo mi thukham cu kum 430 hnuih rak um mi Dān in a thaihlo thei lo ih, thutiamkam khal zianghmanlo ih cang ko a tuah lo. 18 Ziangahtile roconak cu Dān parih ṭhumaw a si ahcun, thutiamkam parih ṭhumaw a si nawn lo; asinan Pathian in Abraham hnenah roconak cu thutiamkam parah ṭhumawin a pe.\n19 Asile Dān cu ziang hrangih pek a si? Dānpahbălnak ruangah thutiamkam a tuahnakpa, cithlah a rung lăng hlan sung Dān cu bêt a si, vancungmipawl hmangin remnak palai kut in Dān cu dĭn a si. 20 Remnak palai cun khat lampawl lawng ai a awh lo, cuhnakin Pathian sawn cu pakhat a si.\n21 Cuti asile Dān cun Pathian thutiamkampawl a dodal maw si? Dodal lamlam hlah! Ziangahtile nunnak mi pe theitu Dān pek zo rak si ta sehla, thungaiten dingfelnak cu Dān parih ṭhumaw a si ding. 22 Asinan Jesu Khrih zumnak ruangih thutiamkam cu a zumtupawl hnenih pek a si theinak dingah, Cathianghlim in mi hmuahhmuah cu sual hnuaiah a rak kharkhum thluh.\n23 Sikhalsehla zumnak a ra thlen hlan cu a ra lang leh ding mi zumnak hrangah Dān cun in kharkhum ih, in rak kil a si. 24 Curuangah Khrih hnenih hruai thlen kan si theinak dingah le zumnak ruangih thiam kan co theinak dingah, Dān cu in kilkhawitu le in zirhtu a si. 25 Asinan zumnak a ra thlen hnuah cun, kannih cu kilkhawitu le zirhtu hnuaiah kan um nawn lo.\n26 Ziangahtile nan zaten Khrih Jesu zumnak thawngin Pathian fāte nan si. 27 Ziangahtile Khrih sungih baptisma a co zotu nan zaten Khrih in nan rak thuamaw zo a si. 28 Nan zaten Khrih Jesu ah pumkhat nan si ruangah, Jew-mi ti le Grikmi ti a um lo, sál ti le miluat ti khal a um lo ih, mipa ti le nunau ti khal a um lo. 29 Cule nannih cu Khrih-ih ta nan si le, Abraham-ih cithlah nan si ih, thutiamkam bangtukin ro cotu nan si.\n1 Atu ah hihi ka sim a si, ro cotu cu ziangkim parah hotu si hman sehla, nauhak a si sung hmuahhmuah cu sál thawn danglamnak zianghman a um lo. 2 Sikhalsehla a pa ih bikhiah cān a thlen hlan sung cu kilkhawitupawl le zohkhentupawl ih kut hnuaiah a um. 3 Cutivek thothoin kannih hnen khalah a si, nauhak kan si laiah cun, leitlun thuhramthawh zirhawknak hnuaiah sál kan rak si. 4 Sikhalsehla a tikcucān a kim tikah, Pathian in a Fapa a run thlah ih, nunau sungin Dān hnuaiah a suak. 5 Cutin Dān hnuaiih umpawl tlen dingah le fa sinak kan co theinak dingah a si.\n6 Cule fa nan si ruangah Pathian in a Fapaih Thlarau cu nan thinlung sungah a run thlah, cuih Thlarau cun, «Abba, ka Pa!» tiah a au. 7 Curuangah nang cu sál na si nawn lo ih, fa na si sawn a si. Fa na si ahcun, Khrih zarah Pathian ro cotu na si.\nPaul in Galatia-mipawl a Vei\n8 Cutisikhalsehla thungaiten, Pathian nan rak theih lo laiah khan suahkeh ihsi pathian a si lo mipawlih sál ah nan rak um. 9 Asinan atu ah cun Pathian nan rak thei, asilole Pathian mi theih nan si ahcun, ziangtin saw a ṭawnṭai mi le ṭhathnemnak nei lo thuhramthawh zirhawknak ah hawikirin an sál ih cān nan duhsal? 10 Nipawl, thlapawl, tikcucānpawl le kumpawl tla nan ul. 11 Nan hrangih nasazetih ka ṭuan mi hi a lak men a si pang ding ti ka lo phansak.\n12 U le nau tla, kei khal nanmah vek ka si ruangah, nannih khal keimah vek si dingin ka lo ngen a si. Nannih in ka hnenah thil ṭhalo zianghman nan rak tuah lo. 13 Nan hnenih thuthangṭha ka phuan hmaisabik ṭum ah khan ka taksa a ṭawnṭaihzia nan thei. 14 Cule ka titsa ah hniksaknak um cing khal in nannih in in nautat lo ih, a hnawn khal in hnáwng lo. Pathian vancungmi vekin le Khrih Jesu vek rori in in rak cohlang sawn. 15 Cuti asile, nan rak neih mi thlawsuah cu ziang a si? Ziangah cutin ka ti tile, thil cang thei si sehla nan mit rori hman phawrhsuak tahratin in rak pe zo ding ti ka lo theihpi. 16 Thutak ka lo sim ruangah nan ral ah maw ka can?\n17 Mi dang, nan hrangih ṭhahnemngaitupawl hin a ṭha zawngin ṭhahnem an ngai lo; a si, an hrangih ṭhahnem nan ngai theinak dingah kan hnen ihsin lo ṭhen an duh. 18 Asinan nan hnenih ka um lai lawngah si loin, ziang tik lai khalih thil ṭha hrangih ṭhahnemngai ringring hi a ṭha. 19 Ka fahniangletla, Khrih bang ko thăwmngah thluh nan si hlanlo fahrinnat tuar vekin ka lo vei hai a si. 20 Atu ah nan hnenah umin ka aw danglamter ka duh; ziangahtile nanmah lo rinhlelhnak ka nei.\nHakar le Sarah\n21 Nannih Dān hnuaiih um a duhtupawl, in sim hnik uh, Dān thu nan ngaithla a si lo maw? 22 Ziangahtile Abraham in fapa pahnih a nei: pakhat cu sálnu hnen ihsin a si ih, a dang pakhat cu miluatnu hnen ihsin a si, tiih ngan a si. 23 Sálnu cun milai dān in fapa a hring ih, miluatnu cun thutiamkam thawngin fapa a hring.\n24 Cuih thilpawl cu khaikhinnak thu a si. Ziangahtile cuih nunau pahnih cun thukham pahnih ai an awh: nunau pakhat sawn cun Sinai Tlang ai a awh. Sál si ding mi fa a hring ih, cu nu cu Hakar a si. 25 Ziangahtile hih Hakar cun Arabia ram ih Sinai Tlang ai a awh. Tuihni ih Jerusalem thawn an bangaw ih, a sungih um a falepawl thawn sál ah an tâng. 26 Asinan tlun lam Jerusalem cu sál a si lo ih, cumi cu kan zateih nu a si.\n«Nang micing, fa hring dah lo,\nLungawiaipuangin um aw!\nNang fahrinnat tuar dah lo,\nPuaksuakin au aw!\nZiangahtile pasal nei nunau hnakin\nThlauthlak mi nunau in fa a nei tamsawn,»\n28 U le nau tla, Isak vekin, kannih cu thutiamkam fāte kan si. 29 Asinan milai dān ih hrin mi fapa in Thlarau dān ih hrin mi fapa cu a tiduhdah, atu khalah hin cutivekcun a si thotho. 30 Sikhalsehla Cathianghlim sungah ziangtin a um? «Sálnu le a fapa hi dawisuak aw, ziangahtile sálnuih fapa cu a luat mi nuih fapa ro copitu ding a si lo,» tiin a um.\n31 Curuangah u le nau tla, kannih cu sálnuih fāte kan si lo ih, a luat mi nuih fāte kan si sawn a si.\nKhrih ah Zalĕnnak\n1 Khrih in in zalenter zo ruangah cuih zalĕnnak ah cun dinghnget uhla, sáltannak hngawngkol ah va tāngsal nawn hlah uh.\n2 Ngai hnik uh, kei, Paul in nan hnenah ka lo sim, serh zim nan tan asile, Khrih cu nan hrangah zianghman a ṭhahnem lo ding. 3 Cule serh zim a tantu mi kip hnenah Dān thu hmuahhmuah thlun dingih bâktu a si ti ka theihtersal. 4 Dān in thiam a lo coter asile, Khrih cu nan hrangah ṭhathnemnak nei lo ah a cang; zangfahnak cu nan rak tluksăn a si. 5 Ziangahtile kan ruahsan mi zumnak parih ṭhumaw mi dingfelnak cu, Thlarau zarah hngakhlap zetin kan hngak a si. 6 Ziangahtile Khrih Jesu ah serh zim tan siseh, tan lo siseh, zianghman a ṭhahnem lo, duhdawtnak hmangih zumnak hnaṭuan mi cun ṭhathnemnak a nei sawn.\nDuhdawtnak in Dān a Kimter\n7 Ṭha zetin nan tlân. Thutak thu lung lo dingin zo in so a lo kham? 8 Hitivek ruahnak cu a lo kotu hnen ihsin a ra lo. 9 Thilnu málte in sang hlawm pumpuluk a thoter. 10 Lungthin dang nan nei lo ding tiah Bawipa ah zumhngehnak ka nei. Asinan buainak a lo petu cu zo a va si khalle a parih thuṭhennak cu a tuar ding.\n11 Cule u le nau tla, kei in serh zim tan thu phuang ningla, ziangahso tiduhdahnak cu ka tuar lai hrih? Cucu phuang ningla, khraws ih mi a tlukbahternak cu a reh ding. 12 Buainak a lo petupawl cu anmah le anmah sâtcataw hai sehla ka duh!\n13 Ziangahtile u le nau tla, nannih cu zalen dingih kawh mi nan si; nan zalĕnnak cu tisa hrangah remcānnak ah hmang loin, duhdawtnak in pakhat le pakhat rianawtăwn sawn uh. 14 Ziangahtile, «Nangmah le nangmah na duhdawtawk vekin na innhnen na duhdaw pei,» ti mi ṭawngkam pakhat ah Dān hmuahhmuah a famkim ṭheh.\n15 Asinan pakhat le pakhat nan keuaw ih nan eiawk asile, pakhat le pakhat nan hlohralawkterlonak dingah ralring uh!\nThlarau ih Feh\n16 Hihi ka sim a si: Thlarau ah feh uh, cule tisa câkhiarnak cu nan tuahsuak hrimhrim lo ding. 17 Ziangah cutin ka ti tile tisa duhnak cun Thlarau duhnak a dokalh ih, Thlarau duhnak in tisa duhnak a dokalh; annih cu pakhat le pakhat an dokalhaw. Curuangah nannih cun nan tuah duh mi thilpawl nan tuah lo. 18 Asinan Thlarau ih hruai mi nan si ahcun, Dān hnuaiah nan um lo.\n19 Cule tisa thil tipawl cu hipawl ah hin a langfiang a si, cupawl tla cu: uiretnak, nunau-mipa sualnak, bawrhhlawhnak, fihnungza hursualtuahnak, 20 milem biaknak, dawithiamnak, mi huatnak, tawhawknak, thîkthusiatnak, thinlingnak, ṭānghmasialnak, lungruallonak, zirhsualnak, 21 iksiknak, laithahnak, zurîtnak, zu hmun năwmcēnnak le cuvek thilpawl an si. Cuvek thilpawl a tuahtu cun Pathian uknak cu ro ah an co lo ding ti hi hlanih ka rak lo sim vekin ka lo sim cia a si.\n22 Asinan Thlarau rah cu duhdawtnak, aipuannak, hnangamdaihnak, thinsaunak, nunnemnak, ṭhatnak, rinumnak, 23 zaidamnak, sūpawk theinak pawl an si. Cuvek thilpawl dokalhtu dān a um lo. 24 Khrih-ih ta a si mipawl cun tisa cu a duhhiarnak le a câkhiarnak thawn an khengbĕt zo. 25 Thlarau ih kan nun asile, Thlarau thotho ah feh uhsi. 26 Mi dang hnakih ṭhasawn ah ruat aw hlah uhsi la, pakhat le pakhat thinṭeuawter loin, pakhat le pakhat iksik aw hlah uhsi.\nMi hmuahhmuah hrangih Thil ṭha Tuah\n1 U le nau tla, mawhsualnak in mi pakhat a kaih asile, nannih thlarau mipawl in cu pa cu zaidamnak thinlung thawn tungding uh, fimkhur aw, culole sualfawrhnak na táwng ve pang ding. 2 Pakhat le pakhat phurrit sâwngawtăwn uhla, cutizawngin Khrih dān cu nan kimter a si. 3 Ziangahtile mi pakhat in zianghman si si loin, mithupi ih a ruahawk asile, amah le amah a bumaw a si. 4 Asinan mi kip in anmai hnaṭuan mi cio cekfel hai seh, cule mi dang parah si loin amai par lawngah aipuannak an nei ding. 5 Ziangahtile mi kip in mai phur ciar an phur ding a si.\n6 Kamsuakthu zirhnak a dawngtu cun, a zirhtu hnenah thil ṭha a neih mi hmuahhmuah hlawm ve seh.\n7 Bumin um hlah uh, Pathian cu hmuhsuam men ding a si lo; ziangahtile mi in a tuh mi pauhpauh cu, a ah khal a at ding. 8 Ziangahtile amai tisa lamih a tuhtu cun cuih tisa ihsin siatralnak a at ding, asinan Thlarau lamih a tuhtu cun Thlarau hnen ihsin kumkhaw nunnak a at ding. 9 Cule thil ṭha tuah dingah thanau hlah uhsi, ziangahtile kan bansan lo asile, a tikcucān teah kan at leh ding. 10 Curuangah cān remcâng kan neihdān ihzirin, mi hmuahhmuah hnenah thil ṭha tuah uhsi, a hleicein zumnak ih kan sungkuapawl hnenah tuah uhsi.\nSerh Zim Tan Si Lo, Pathian Sersiam Thar\n11 Ka kut rori in nan hnenah cafáng tumpi pi ih ca ka ngan mi hi zoh uh!\n12 Milai hmuh ih ṭha si a duhtu hmuahhmuah in, serh zim tan dingin an lo fial. Khrih-ih khraws ruangah tiduhdahnak an tuarlonak ding hrang lawngah cumi cu an tuah a si. 13 Ziangahtile serh zim tannak a cotupawl hman in Dān thu cu an thlun cuang lo, asinan nan taksa ih tluang an khawnnak dingah serh zim nan tan ding an duh. 14 Sikhalsehla kan Bawipa Jesu Khrih-ih khraws siarlo tluangkhawnpi dah lo hram ningla ka duh, amah zarah khawvel hi ka hrangah khĕnbet a si zo ih, kei khal khawvel hrangah khĕnbet ka si zo. 15 Ziangahtile Khrih Jesu ah cun serh zim tan siseh, tan lo siseh, zianghman a ṭhahnem lo, sersiamtharnak sawn hi a thupi mi cu a si.\n16 Cule cuih dān vekih a nungtu hmuahhmuah hnenah le Pathian-ih Israel parah hnangamdaihnak le zahngainak um hram seh.\n17 Atu thăwkin zohman in i tibuai nawn hlah hai seh, ziangahtile ka taksaruangpum ah Bawi Jesu-ih hmaphe ka pu a si.\n18 U le nau tla, kan Bawipa Jesu Khrih-ih zangfahnak cu nan thlarau ah um hram seh. Amen.


Julian Assange British Police Kut Sungah Pelut Aw Ding - Chinland Today Media\nDecember 9, 2010 2:33 am·1 comment\nTheiciozo vekin US ralkap leh US Policy thuthup mipi vangtlang thei dingih tarlangsuak thluhtu Wikileaks Website neitu Australia mi Julian Assange cu British Police kuah a pelut awding tiah a mai Lowyer Mark Stephens cun a sim. Himi Website hi tuihlan ihsin US ralkap pawlih raldo nakih an mihrem dan rapthlak zia leh an raldo tum vivo dan leh US Cozah thiltum mi pawlkhal mipi theihthluh dingah a tarlangih, cumi hnu tihni sun khalah US leh NATO in Europe khawmual ram pawl Russia in a tibuailo nak dingih kilhim an tumnak thuthup pawl a tarlangsal.\nHimi Website hi Poland ih tlunah Baltic tipi thuanthum kap tluanih ram dangdang pawl Estonia, Latvia, leh Lithuania ram pawl Russia in a tibuai lo nak dingih kilhim an tumnak thuthup pawl US leh NATO ram hotu pawl in an reltlang mi 100 lenglo pawlkhal a tarlang ciamco ruangah US a thin a hengzet.\nHimi thuruk a tarsuak mi lakah US Secretary of States, Hillary Clinton leh NATO ram hotu pawlin tuikum January thlaih Poland leh Baltic ram pawl kil him danding thuhla an relmi pawlkhal a tarlang. Himi thuthup tarsuak mihin US, Russia leh NATO rampawl karlak a tisiatzet dingih ruah a siih, cumi ih hleiah himi Website hi US leh NATO in ralthuam thuhla ih rualrem awknak thutiam an tuah micu Russia hrangih thil tthalo zet a si ruangah tarsuak ngam a silo timi khal a nganbet laiih, Curuangah himi thuruang khalah NATO leh Russia karlak hi a tisezet dingih ruah a si.\nTui naite hrawng ihsin US leh Russia karlak boruak hi a thazet vekih ruah a siih, Asinan NATO Member ram dangdang pawlhin Russia hi an zum taktak thei hrihlo ih, Curuang Baltic ram dangdang pawlhin an ram pawlhi Russia inn a kut hnuaih ret a tum maiding tiphangin an ralring- ringring. curuangh US hin Poland leh Baltic ram pawl kilhim nakding hi a tawlrelpi ringring nak a siih, Himi thuthup hi US cun Iran lamtang Russia ih theihphangin a thup rero nan Wikileaks Website cun a tarlang ciamco thotho a si.\nHimi Website neitun Julian Assange hi tuihlan ihsin US cun a hua zetih kaih a tum ringringnan kaih nakdingthu a suah ngaingai hrihlo ih, tuittumih kaihnak ding thu an suah mikhalhi himi US ram thuthup pawl a phuansuak ruangah silo in Sweden ram mi nunau pakhat a sualpi ruangah hi nunau in taza a cuaiih, curuangah himi a thubuai relaw fiang dingih British Police kutah a pelut aw ding a si.\nNobel Peace Prize Pek Nak Ah Ram 18 in Tel Tum Lo\nTuikumih Nobel Peace Prize ngah dingih Norwegion Nobel Committee in a hril suakmi China ram mi China Cozah dodaltu China Cozah in thawng Inn sungih a khum laimi Liu Xiao bo cu tuizarh tlawngkai ni 5 ah khin Nobel Peace Prize laksawng pek a si thlang dingih, himi laksawng peknak ah China leh a rualpitha ram 18 pawlcu tel an tumlo tiah Norwegion Nobel Committee cun mizan sunah a puang.\nHimi Nobel Peace Prize laksawng peknak ih tel tumlo ram pawlcu Russia, Kazakhstan, Colombia, Tunisia, Saudi Arabia, Pakistan, Serbia, Iraq, Iran, Vietnem, Afghanistan, Venezuela, Philippines, Egypt, Sudan, Ukraine, Cuba, leh Morocco ram pawl an si.\nTurkey in Syria A Kap Thlang Ding\nPingback: Tulai Leitlun Hnin Tertu : chinlandtoday.info


Chin TV:Obama Care Interview (Chin Subtitle)\nAdded on : 12-21-2013\nObama Care @ Affordable Care Act Interview\nNan zaten nan dam cak cio ding tiah zumnak kan nei. USA Cozah kumpi le US ram mipi pawl in kan buaipi bikmi le kan theih a tulzetmi leh kan neih tengteng dingmi Obama Care @ Affordable Care Act Health Insurance thu cu Chin TV ah felfaiten zoh theih in a um zo thu kan lo than a si.\nObama care um tu dan in simfiangtu ding ah covering Kids & Families of Indiana ih an deputy director Mr. Paul Chase thawn hmaiton thusuhnak amai zung rori ah kan nei thei a si.\nHimi interview tuahmi cu Chin mi lawng hman siloin Kawlram mi hmuahhmuah in zoh le kan theih a tulzet mi a si ruangah nan rualpi pawl hnen khal ah simsawng vivo ding ah kan lo sawm. Chin TV catbang loin thazang in pek nak tlun ah lungawinak simcawk lo kan nei a si.\nChin TV - Interview with Cung Lian Thawng\nChin TV Interview Pu No Than Kap Part 1\nChin TV in nan kut kan lo kai a si. Kawlram Chin State sung khal ah hlasak thiam milar sang pakhat a si ve mi Salai...\nPublished on Sep 4, 2013 Chin Kum Thar Puai (Chin New Year Festival-2013) hrang CCUSA in Chief Guest ih sawm...


A Vei (6) Nak Chin Christian Youth Combined Worship Service Melbourne Nuam Tlang - Chinland Today Media\nA Vei (6) Nak Chin Christian Youth Combined Worship Service Melbourne Nuam Tlang\nDecember 4, 2014 4:10 pm·0 comments\nMelbourne: Australia ram Melbourne khawpi ih um Chin mi kohhran le pawltin mino pawl cun hmunkhat ah tong khawm aw in, Pathian thangṭhat khawmnak, November 26, 2014 tlailam sml 3:30 ah bu 12 lenglo ih mino 600 lenglo pawl in Melbourne nisuahnak lam ih Discovery Church ah Emmanuel Christian Church Melbourne mino pawl ih kaihhruainak in nuam zet in an hmang khawm.\n‘Kum tinte in a nuam sinsin. Pathian thlarau thianghlim in in umpi a si. Mino pawl ih Pathian thangṭhat dan hi kan upa pawl in an theihthiam a ṭul. Tuiṭum ihsin kan mino pawl in ziangtluk Pathian an duh ti ka hmu thei’ tiin Caleb, Chin Baptist Church mino hruaitu cu a sim.\nA vei (6) nak Chin Christian Youth Combined Worship Service ah bu 12 pawl an suak khawm. ECCMY pawl in santhar Pathian thangṭhat phung; hla le thlacamnak thawn khawm an kaihruai.\n‘Hlanlai ahcun mirang pawl ih Laam le hlasak pawl zoh dingin kan um ṭheu. Asinan tu ahcun mirang pawl in Chin mi kan mah pawl ih hlasak le laam hi an zoh khawp theilo. Kan Pathian thangṭhatnak ih tel hi nuam an tituk ih an zoh khawp lo’ tiin Mai Van Lal Rem Ruat cun a sim.\nRev. Dr. Ronald Laldinsuah in ‘Mino le Thlaraulam Ṭhalennak’ ti le, ‘Mino le Thangṭhat biaknak’ ti hmangin Rev. Van Dawt Thawng in Pathian thuthangṭha simnak an nei.\nKohhran tin le bu tinin canvo bangran ten pakhat cio neiin laam, hlasak, choir, quartet, drama pawl thawn Pathian sunlawih khawmnak an nei. A vei (7) nak cu Lai Christian Church Melbourne mino pawl ih hohanak in 2015 ah neihsal a si ding.\nChin Christian Youth Combine Worship Service rak hman zo nak hmun pawl tla cu, Emmanuel Christian Church Melbourne, Chin Christian Church Melbourne, Melbourne Chin Church le Victoria Chin Baptist Church, Chin Baptist Church pawl tla an si.#\nA vei (5) Nak Australia Melbourne Chin Mino Pathian Thangṭhat Pawlkomnak Nei Sal\nRev Sa Tin Lal CBANA, GS In Australia Falam Kawhhran Mino Tonnak Nei\nA Vei (2) Nak Melbourne Um Falam Khawm Tlangnak Nei


Singapore Ih Inn Hnaṭuan Bawmtu Hrang Kilhimnak Tuah Ding: Lungawiza Thu - Chinland Today Media\nMay 19, 2017 4:02 am·0 comments\nSigapore ih innhna bawmtu pawl hrangah acozah cun daanthar a tuahsak. Inn neitu pawl in an hnaṭuantu pawl hrangah kilhimnak (Insurance) amalbik ah $60000 nei dingin a tuah. October 1 ihsin hman thok a si ding.\nInnhna bawmtu pawl siatsuahawknak le tuahmawhawknak pawl kilhimnak daan tuahtu pawl ih tuah mi a si. Hi daan hi 2008 ah zofel salnak an rak nei mi a siih an hlawh man thu khalah acozah pawl in zohfel salnak nei dingin Mr Tan, NTUC’s Centre for domestic Employees (CDE) cun acozah pi hnenah ngennak a nei.\nHi daanthar Ministry of Manpower (MOM) pawl ih an tuahthar mi in, rinloparal ih canghruak mi tuahmawhawknak, ralrinngahlo pang ruangah siatsuahsawknak pawl a zaten a huap tel thluh ding tiin an nemhnget ih October 1 ihsin hman thok cih a si ding. Asinan mah le mah thahawknak le theihcingih tuahhrim mi thil pawl cu a huap tel lo ding.\nDaan thar ahcun innhna ṭuan bawmtu pawl, Singapore an thlen ni thok ihsin an ram sung ih an kir sal tiang a si ding tikhal in ngankhum a si. Siatsuahawknak a um tikah, inntek pawl ih cangvaihnak a um lo pang khal ah, rei pi hngak men lo in mahten acozah hnenah thuhla thlen ding in le harsatnak dang a um ahcun MOM lam khalin bawmnak an pek theitu khal acozah ṭuanvo neitu cun antar lang.\nSingapore ah ramdang mi hnaṭuan bawmtu hi mi 230,000 lenglo an um tiah hminsin a siih, Indonesia, Philippine, Myanmar mi pawl hi tambik an si.#


China Ah Cakzet ih Tlan Theinak Tlangleng Zin Ong Ding - Chinland Today Media\nChina Ah Cakzet ih Tlan Theinak Tlangleng Zin Ong Ding\nDecember 16, 2012 4:17 am·0 comments\nLeitlun ih high-speed tlangleng tlannak zin saubik, Tuluk khawlipi Beijing ihsin Guangzhou thleng, cu hnaṭuannak business hrangah hmai a ra dingmi December 26 an on thlang ding thu rampi nitin thuthang media cun mani Zarhteni, 15.12.12, ah a than.\nCuih tlangleng zin ih a tlanmi tlangleng a cakdan hi,nazi pakhat ah 300 kilometres (186 miles) a si. Cuticun khualtlawng sukso pawlin nazi 22 an rei ṭheumi kha nazi 8 lawng rei in an thleng thei ding.\nAtu December 26 ih an on ding taak cu 2,298 kilometre a sau ih colhmun 35 ah a ding ding. An dingnak ding khawpi thupi zetmi hrekkhat pawl cu Zhengzhou, Wuhan and Changsha pawl tla an si.\nCumi ni kherkher an hrilnak san cu, Tuluk mi lakih hruaitu mi langsarzet a simi Mao Zedong ih suahni thawn deng-aw dingin an hrilhrimmi a si.\nTuluk ram ih high-speed tlangleng pawl hi 2007 lawngah an sak thokmi a siih, makhatte sungah leitlun ih a nasabik ah a cang. Ziangahtile, 2010 kum cem zawngah 8,358 kilometres an tuah thei cih ih, cun 2020 ah ahlan hnakin a lethnih 16,000 kilometres kim dingah an tumtah fawn a si.\nTuluk ram ih tlangleng in ziangtluk rin a um ti thu ah kan dung July 2011 ah mi 40 thi tiangin accident an tong dah.\nLeitlun Tlangleng Cakbik Zin Saubik China In Ong\nUSA In Syria Kah Ding Ralring


Thlarau Nun Mawinak Sii - Chinland Today Media\nSeptember 4, 2010 12:47 am·0 comments\nPathian ih hmuihmel keng ih tuahmi, a ding le a thianghlim in a langmi nunnak dik, nan nunthar keng uh. – Efesa 4:24\n– Saam 143-145\n– 1 Korin. 14:21-40\nBotox timi sii na hmang dah maw? Mi tampi in cuih sii cu harhdamnak hrangah an hmang. Mi hrekkhat cun no deuh in lang dingah cuih sii an hmang.\nMi hrekkhat hrang ahcun a lenglam mawinak pianhmang cu an thupiterzet ih an vunsawng pawl hlo dingin botulinum toxin type A timi sii an dawt aw. An vunsawng cu caan tawite sung lawng a hlo. Neta ah cuih sii cu dawt awk saal leuhleuh a ttul.\nCuih Botox sii cu a man a khungzet lawng si loin a tthat lonak kap (negative side affect) khal a um. Asinan a tthat lonak thu in mawi duh pawl cu cuih sii hmang loin a cawlter hngai thei cuang lo.\nLenglam zoh mawinak cu thil sia a si lo nain kan sunglam nun ziangtluk a mawi timi a thupi sawn. Nunzia mawi nei dingin ziangtluk kan pek aw thei?\nKan thlarau mawinak dingah duhnungza nunneemnak le zawnruahnak, lainatnak le zaangfahnak, thinsaunak le midang ngaihvennak, mahzawn lawng ruat loin mi zaangfahnak Botox sii sawn dawt awk ding kan duh maw? (Efesa 4:2-3). Kan ttulmi thlaraulam ziaza tthatnak nei dingin Pathian hnenah kan kir paih maw?\nA lenglam zoh mawimi sinak ding lamzin na hawl maw? Ziaza ttha sersiamnak Bible caangl pawl hawl aw. Thlacamnak le Thlarau Thianghlim thazaang peknak in cuih Bible caang pawl cu sii vekin na nunnak ah dawt aw. Na nunnak ah a tthalam hlir in hna a ttuan ding. – Dave Branon\nLenglam pianhmang lawng ruat hlah,\nA mawinak a ziamral ding;\nThlarau rah rah dingin tuamhlawm aw,\nNa thinlung sungah a tthanglian ding. – D. De Haan\nPathian mi sinak ziaza cu\nleilung tlunah a mawi bikmi tuamhlawm awknak a si.